text:
Kamis, 22 Juli 2010
Contoh Pidato Biantara Sunda 11
Para saderek sadaya nu sabangsa jeung sanagara.
Assalamualaikum Wr. Wb
Dina sajarah perjuangan bangsa urang sadaya uninga, ten dina tanggal 28 Oktober 1928 sadaya pemuda Indonesia ngahiji, lantaran kadorong ku hate sanubarina anu suci murni sahingga ngarasa sanasib sapananggungan. Sahingga dina Kongres Pamuda tanggal 28 Oktober 1928 ngalahirkeun sumpah satia anu luhur ti para pamuda bangsa Indonesia, anu saterusna dikenal sabagi hari “Sumpah Pamuda”.
Kumargi eta satiap tanggal 28 Oktober , sadaya bangsa Indonesia mieling kana ayana hari Sumpah Pamuda, sapertos anu nuju dilaksanakeun ku urang ayeuna.
Ku ayana mieling hari sumpah pamuda ieu mangga urang sambut ku tasyakkur kahadirat illahi rabi. Anu mudah-mudahan Allah SWT maparin berkah ka nagara urang sarta tetep nagara urang aya dina beungkeutan persatuan anu salamina. Urang parantos maklum yen dina tanggal 28 Oktober 1928 eta sacara buleud nampung kakuatan pamuda Indonesia kalayan sumpah satia hiji bangsa, hiji nusa jeung hiji bahasa. Dimana samemehna kakuatan pamuda teh papisah dina kelompokna masing-masing sareng anu sifatna kadaerahan, sapertos halna Yong Yava, Yong Sumatera, Yong Selebes, Yong Ambon jeung sajabana.
Kulantaran ngarasa sanasib, mangka kagugah kasadaran para pamuda nu ngeunaan kacida pentingna persatuan jeung kesatuan Nasional.
Berkah ayana kasadaran persatuan jeung kasatuan eta anu ngarupakeun kakuatan utama kana ngahontalna kemerdekaan dna tanggal 17 Agustus 1945 sabagi pintu gerbang anu kahiji pikeun ngahontal cita-cita bangsa Indonesia anumerdeka jeung berdaulat.
Ku ngayakeun paringetan Supah pamuda ieu hayu urang babarengan ningkatkeun kataqwaan urang ka Allah SWT. Nyaeta di antarana nagmalkeun ikrar Sumpah Pamuda 28 Oktober 1928.
Dosa kacida, munafeq ngarana jalma anu ingkar kana jangji atawa sumpahna. Sabab ngemutkeun dawuhan Rosulullah SAW. Disaurkeun kieu:
AYATUL MUNAAFIQINA TSAALATSUN, IDZA HADATSA KADZABA WA IDZA WA’ADA AKHLAFA WA IDZA TUMINA KHANA.
“Ari cirri-cirina jalma anu munafeq aya tilu nyaeta: dimana nyarita sok bohong, dimana jangji sulaya/ingkar jeung dimana diamanatan khianat.”
Urang bangsa Indonesia khususna para pamuda Indonesia, ngabogaan kawajiban sarta tanggung jawab pikeun ngabina kasatuan jeung persatuan bangsa. Para pamuda kudu wani ngarombak sagala kabatilan jeung hal-hal anu teu sarua jeung ajaran agama katut falsafah nagara. Sabage pamuda ulah putus pangharepan, pantang mundur upama cita-citana tacan laksana sarta kudu jadi pamuda anu iman tur taqwa ka Allah SWT. Pamuda salawasna ngabogaan daya cipta, rencana jeung pinuh ku inisiatif pikeun kamaslahatan umat sarta pamuda boga kakuatan persatuan jeung kasatuan lahir jeung batin di antara sasamana.
Dina salahsahiji katerangan disaurkeun kieu :
“Dina leungeun pamuda aya tangguna jawab sagala urusan kahirupan, jeung kahirupan hiji bangsa gumantung kana maju atawa mundurna pamuda di eta nagara.
Berkahna tina hasil perjuangan rakyat jeung pamuda Indonesia, kiwari kudu di buktikeun ku jalan ningkatkeun pangwangunan dina sagala bidang pikeun kabagjaan jeung kasajahteraan urang sadaya, boh di dunia atawa di akherat engke.
Akhirna sabagi penutup sambutan ti simkuring ieu, hayu urang babarengan ngahiji dina hiji kasatuan pikeun nangtungkeun jeung mertahankeun falsafah Pancasila jeung UUD 1945, sabagi falsafah jeung pandangan hirup bangsa. Sarta mudah-mudahan khususna para pamuda bangsa sing jadi pamuda panerus jeung pencetus sagala ide anu hade demi pikeun ngahontal cita-cita jeung harepan urang sadayana.
Mudah-mudahan Allah SWT salamina ngalimpahkeun rahmat sareng kasalametan ka para pamuda bangsa jeung nagara Indonesia. Amin!!!
Wassalamualaikum Wr. Wb
()http://turalakpujingkai-ciamis.blogspot.com/2010/05/conto-biantara-basa-sunda.html
Teori Biantara Sunda 1
Pikeun cumarita di hareupeun jalma réa diperelukeun téhnik-téhnik anu kudu diperhatikeun pisan. Lain ngan saukur nalika cumarita wungkul anu penting diperhatikeun téh, tapi persiapan saméméh biantara ogé mangrupakeun salahsahiji faktor anu mangaruhan kana kasuksésan biantara.
1. Téhnik Nataharkeun Biantara
Perkara anu kudu dipersiapkeun saméméh biantara téh di antarana:
a. Nangtukeun tujuan. Biasana diébréhkeun dina téma atawa judul biantara.
b. Merhatikeun audiéns. Naha anu haladir téh barudak atau jalma déwasa, lalaki atawa awéwé, kumaha tingkat atikanana, lingkungan masarakatna, jeung sajabana.
c. Nyusun biantara kalawan hadé. Lamun perelu kudu nyusun naskah kalawan dilengkepan ku référénsi anu saluyu jeung jejer biantara.
d. Latihan kalawan bener-bener dina matéri, vokal, basa, gaya, lentong, jeung sajabana.
e. Nyayagikeun diri, boh pisik boh méntal, utamana rasa percaya diri.
f. Hadir kana acara saméméh acara dimimitian.
2. Téhnik Ngalaksanakeun Biantara
Perkara anu kudu dipersiapkeun nalika nepikeun biantara di antarana:
a. Berpenampilan rapih tur sopan saluyu jeung acara.
b. Nepikeun biantara kalawan tenang, pinuh ku rasa percaya diri dina nyanghareupan audiéns.
c. Nepikeun biantara sacara sistimatis. Lamun perelu mah diseling ku humor.
d. Nerangkeun masalah sacara gamblang, arguméntatif, sarta bisa diregepkeun tur kaharti ku parahadirin.
e. Ngatur jeung memperhatikeun waktu cumarita.
f. Lamun aya kakurangan atau kasalahan henteu géngsi pikeun ménta dihampura.
g. Nagmimitian jeung mungkas caritaan ku ucapan salam.
3. Struktur Biantara
Nyusun caritaan di hareupeun jalma réa pikeun ngajéntrékeun hiji perkara tur sangkan bisa nyugemakeun parahadirin anu ngabandungan biantara téh merelukeun kaparigelan husus. Dina kaumumanana, susunan biantara-hususna dina acara resmi- ngawengku sistimatika siga kieu:
a. Bubuka
Islam ngajarkeun supaya caritaan urang téh ngandung mangpaat jeung meunang rohmat Alloh. Ku sabab kitu, biantara nu hadé téh kudu dimimitian ku ucapan salam, muji ka Alloh swt., sahadat jeung solawat ka Rosululloh. Pikeun muka caritaan, ditepikeun ogé ucapan "nganuhunkeun" kana kasempetan anu disadiakeun pikeun biantara, ngenalkeun diri, jeung nepikeun sacara ringkes poko-poko caritaan anu bakal dipedar. Tujuan bubuka téh nya éta pikeun ngajak parahadirin sangkan merhatikeun caritaan tur ngajadikeun parahadirin museurkeun perhatianana kana perkara anu ditepikeun.
b. Eusi pedaran
Minangka inti tina biantara, eusi pedaran téh sakuduna:
1. Ditepikeun kalawan jéntré, sistimatis, jeung ngagunakeun basa anu éféktif.
2. Ngabogaan rarangkay caritaan anu ngaruntuy sarta gampang kaharti ku sakur anu ngabandunganana.
3. Medar jejer caritaan dibarengan ku alesan-alesan anu kuat tur dirojong informasi, fakta, data, jeung analisa anu logis.
4. Pikeun ceramah agama Islam, kudu nepikeun ayat-ayat Alquran jeung atawa Hadis anu patali jeung perkara anu dipedar.
Intina mah saurang orator, mubalig, atawa da'i anu cumarita di hareupeun jalma réa kudu nepikeun poko-poko pedaran kalawan basa anu merenah jeung pedaran anu pikaresepeun; jéntré naon anu dimaksud, argumentatif, jeung gampang kaharti ku sakur anu ngabandunganana.
c. Panutup
Panutup téh mangrupakeun rangkuman jeung kacindekan tina caritaan anu geus ditepikeun, jadi klimaks tina biantara, anu ahirna méré kesan anu kuat pikeun hadirin. Lamun perelu bisa dibarengan ku du'a jeung harepan. Sanggeus kitu dipungkas ku paménta pangampura tina sadaya kelepatan, tur ditutup ku ucapan salam.
(http://sundagasik.blogspot.com/2010/01/unak-anik-ngeunaan-biantara.html)
Contoh Pidato Biantara Sunda 6
Tingkat Kec. Cikole Kota Sukabumi
Thema : “Ngarasa Reueus Jadi Urang Sunda”
NGAMUMULE BASA SUNDA
Kenging : Dedi Junaedi, S.Pd.
Saptu, ping 4 Maret 2006
Assalammu alaikum wr. wb.
Sampurasun !
Ibu-ibu nu luhung ku elmu-panimu, bapa-bapa nu jembar ku karsa – karya – katut pangalaman, oge rerencangan -- para siswa anu ku sim kuring dipiheman. Puji sinareng syukur Alhamdulillah urang sanggakeun ka dzat Illahi Robbi -- Allah SWT, mungguhing ku kakawasaan anjeun-Na urang sadaya tiasa diparengkeun riung mungpulung patepung lawung bari nyukcruk elmu pangaweruh, patepang raray patarema panangan bari nyiar pangabisa, bongkok ngaronyok paamprok jonghok sugan isuk jaganing geto bisa silih longok – silih pikasono, silaturrahmi numutkeun tali paranti tur sakumaha kedahna numutkeun ajaran Allah Sang Hyang Widi nu didugikeun ku para Nabi.
Kadang wargi anu mulya.
Dina ieu kasempetan sim kuring kenging pancen pikeun biantara dina raraga ”Ngaronjatkeun Ajen-inajen Atikan Basa jeung Sastra Sunda”. Nanging sateuacanna bade tamada ka wargi sadaya, neda ampun paralun bilih aya nu luhung kaluhuran, sih hapunten anu kasuhun, margi saestuna sim kuring rumaos miskin ku pangarti -- malarat ku pangabisa, rumaos teu bodo-bodo acan, estuning ilang along margahina. Nanging pedah kawengku ku pancen, sim kuring neda widi bade maksakeun bae diajar cumarita payuneun wargi sadaya. Judul nu baris dibiantarakeun teh nyaeta, “NGAMUMULE BASA SUNDA”
Hadirin anu ku sim kuring dipihormat.
Dumasar kana Kurikulum 2004, Atikan Basa jeung Sastra Sunda teh mangrupi pangajaran nu kaasup kana Muatan Lokal anu luyu pisan sareng lingkungan sabudeureun siswa, komo patali sareng Otonomi Daerah mah. Nyambung pisan tangtosna ge. Kumargi kitu, para siswa ditungtut malar kahudangkeun manah sareng emutannana sangkan mikaresep tur mikareueus kana basa Sunda salaku banda urang sadaya, banda pusaka urang tatar Sunda nu kudu dimumule sarta dilestarikeun ku para generasina.
Mun urang tatar Sunda mibanda rasa kacinta jeung kareueus pikeun ngamumule basa Sunda, tangtu moal mindeng teuing kacaritakeun salah ngalarapkeun kecap atawa kalimah dina komunikasi sapopoena, pangpangna dina ngagunakeun undak-usuk basa, boh lisanna -- boh tulisana. Contona bae :
Basa nu salah larapna
Dinten naon bade mios ka Bandung teh ? Ari jawabna : Insya Alloh abdi angkat dinten Saptu.
Sareng pun rama teu ? Ari jawabna : Manawi tos tilu dinten udur pun rama mah.
Ari kuduna mah
Dinten naon bade angkat ka Bandung teh ? Jawabanna : Insya Alloh abdi mios dinten Saptu.
Sareng tuang rama teu ? Jawabanna : Numawi tos tilu dinten teu damang pun bapa mah.
Jeung rea-rea deui conto sejenna.
Mindeng kabandungan ku urang sadaya, teu saeutik urang Sunda nu geus luntur rasa kareueus jeung rasa kacintana kana Basa Sunda. Buktina bae, loba nu indung – bapana pituin urang Sunda, tapi nyarios ka para putrana sapopoe ngagunakeun Basa Malayu, alias Basa Indonesia. Rajeun digunakeun ge dina waktu nyarekan. Lalampahan samodel kitu teh kapikir ku sim kuring mah saolah-olah mun aranjeunna ngagunakeun basa Sunda mah matak era, atawa boga anggapan handap nileyna. Aya deui nu boga anggapan yen lamun ngagunakeun basa Sunda teh cenah sieun salah ngalarapkeunna. Padahal mun seug dipikir deui mah, naha make kudu sieun salah ngalarapkeunna sagala ? Pan mun aya nu apaleun salah mah piraku teu aya nu ngomekeun sangkan bener. Jadi, nu puguh salah mah, nyaeta urang Sunda ku anjeun nu geus teu daek ngagunakeun basa Sunda dina kahirupan sapopoena. Anu antukna, generasi urang Sunda leupas tina purwa-daksi tur jati-diri ka-Sundaannana. Tah..., mun geus kieu, na rek ku saha atuh nu baris ngamumule basa Sunda teh ..... ?
Kadang wargi anu mulya.
Pikeun ngamumule basa Sunda saestuna henteu hese, tapi lain hartina kudu dianggap gampang deuih, lantaran dina prakprakannana kudu ngaliwatan sababaraha sarat. Ari saratna ngamumule teh kudu mibanda rasa kacinta reujeung kareueus. Eta rasa kacinta jeung kareueus teh bisa kaujudkeun lamun geus wanoh. Sangkan wanoh, nya kudu wawuh heula tangtuna ge. Jadi cindekna mah, sangkan generasi urang Sunda bisa ngamumule basa jeung sastra Sunda teh, leuwih ti heula kudu diwawuhkeun ti oorok. Ti orok beureum keneh basa jeung sastra Sunda kudu geus diwawuhkeun ka para putrana. Ari contona, geuning sangkan orok bisa sare atawa sangkan repeh tina ceurik, ku sepuhna sok dipangawihkeun Ayun Ambing. Anu kieu tea geuning kawihna teh :
Ayun-ayun ambing
Diayun-ayun ku samping
Ayun-ayun lenjang
Diayun-ayun ku sinjang
............................, jeung saterusna.
Atawa sok dipangdongengkeun geuning. Aya dongeng lalampahan kuya jeung monyet, dongeng pinterna sakadang peucang, dongeng kumaha licik jeung pangedulannana si Kabayan, jeung rea-rea deui dongeng sejenna nu biasana mah didongengkeunna teh memeh sare. Ku cara sarupa kitu, dipireungeuh atawa henteu, nu janten sepuh tos napelkeun opat rupa atikan ka nu janten putrana. Ka hiji basana, ka dua sastrana, ka tilu kawihna, jeung nu kaopatna ngawawuhkeun lampah paripolah alias adat istiadat urang Sunda ka darah-dagingna sorangan. Cing geura mangga lenyepan masing anteb, naha kabiasaan sarupa kitu teh ku urang rek dipiceun mundelna, terus nu nyesa kantun waasna ? Duh.........., piraku ……… dulur ?!
Hadirin anu ku sim kuring dipihormat.
Sabada ngalenyepan pananya tadi, sim kuring neda widi ka kadang wargi pikeun nyindekkeun kedaling ati -- pamugi teu lepat nampi, gelar amanat ka sadaya urang Sunda, muga diridhoan ku Sanghyang Murbawisesa -- Alloh SWT nu Maha Kawasa ; hayu urang sareundeuk saigel.– sabobot sapihanean – sabata sarimbagan -- rempug-jukung sauyunan, pikeun sabanda sariksa ngamumule basa titinggal karuhun urang sadaya – basa nu jembar ku ciri budaya, nyaeta basa Sunda.
Panutup catur – pamungkas carita ; mugi-mugi ieu pedaran sing janten panggeuing-pangeling anu teu kedah disebatkeun kanggo saha-sahana, mung rupina mah cekap dipundut kasadaranna bae. Salajengna, bilih aya Pangagung katut dulur-dulur nu kasiku kalbuna – bilih aya Pamingpin atanapi wargi-wargi nu kagerih atina –– sarta bilih aya Pejabat katut Aparat rengrengannana atawa baraya nu kadupak manahna, mugi agung cukup lumur – muga jembar hapuntenna nu diteda. Kana bobot pangayon – timbang taraju ti kadang wargi sadaya anu mulya, insya Alloh baris ditampi ku asta kalih – kasangga kalingga murda. Mugi Alloh nyakseni tur ngobulkeun kana niat suci urang sadaya pikeun ngamumule basa Sunda. Amien Yaa robbal alamien !
Wassalammu alaikum wr. wb.
(http://bs-ba.facebook.com/topic.php?uid=98783338722&topic=11518&post=53745)
Contoh Pidato Biantara Sunda 7
Assalamualaikum, wr, wb,
Sampurasun,
Girang pangajen nu kusim kuring dipihormat, Bapa miwah ibu nu sami-sami linggih, sareng sadaya patandang pasanggiri biantara nu sami hadir, nu kusim kuring dipiajrih. Sateuacana simkuring medar biantara nu ngabatun jejer, Bogor bihari, Bogor kiwari. Bawi raos urang sami-sami ngahaturkeun rasa sukur tur salawasna muja kanu Maha Kawasa nu tos maparin kani’matan, sareng urang salamina neneda ka Mantena supados Bogor dijantenkeun tempat nu genah, mernah, aman karta raharja kanggo urang sadayana.
Bogor bihari, Bogor kiwari geus ngabukti, jadi ciri sajati majuna kala mangsa dina ngeusi kahirupan. Lamun seug urang muka lambaran sajarah ngeunaan Bogor mangsa katukang, tos pasti nu dicaritakeun ngan ngeunaan kaayaan Bogor nu masih keneh basajan, nu masih keneh iuh linduh ku hejo jeung rembetna kakayon, basajan memang tapi basajan dina harti nu teu sambarangan, di Bogor pernah nanjeur hiji karajaan nu kacida dipikaserab ku sakumna karajaan nu aya di tatar nusantara, samalah karajaan ti nagara deungeun nu pernahna di peuntaseun samudra oge ngaku yen Pajajaran pernah nganjrek tur ngageugeuh di ieu wewengkon nu kiwari disebut Bogor. Pajajaran hiji karajaan nu masih keneh disimbutan ku halimun kaahengan, lantaran dugi ka kiwari can aya ahli nu bisa nyebutkeun dimana pernahna Pajajaran nu saenyana. Keun eta mah urang teundeun dihandeuleum sieum urang tunda dihanjuang siang, sina jadi bahan carita nu salawasna ngondang kapanasaran pikeun urang tur turunan urang nu bakal datang, sangkan Bogor jeung Pajajaran tetep jadi sabiwir hiji.
Katebeh dieunakeun Bogor diranjah ku bangsa deungeun nu boga sikep sarakah hayang mibanda sagala. Tapi sok sanajan kitu bangsa nu ngaranjah tetep ngarasa micinta jeung ngarasa betah pikeun nganjrek di tatar Bogor. Hal ieu tiasa dibuktoskeun ku ayana rupa-rupa titinggal ti bangsa deungeun nu pernah nganjang ka Bogor, tingawitan ayana kebon raya, pamandian sempur nu kiwari tos salin jinis, kacaritakeun pernah ayana white pilar, atanapi tugu paranti ngukur jangkungna taneuh tina beungeut cai laut nu kiwari salin jinis jadi bunderan air mancur dugikeun ka ayana sinagoga atanapi tempat ibadahna urang Yahudi oge aya di Bogor ieu janten ciri yen Bogor jadi tempat pangjugjugan saban jalma. Malihan ayana wangunan Istana Bogor oge tos ngabuktoskeun yen Bogor teh mibanda ajen nu sakitu luhungna.
Dina mangsa kamerdekaan, wangunan Istana Bogor nu dipasieup tur dipinuhan ku rendeyna ratusan uncal geus bisa ngahasilkeun niley karaharjaan atanapi niley kabebasan jeung katengtreman sanes pikeun uncalna wungkul nu bisa bebas hirup kalayan teu ngarasa sieun ku ayana jalma, tapi pikeun nanjeurna perdamaian dunia. Pami teu percanten mangga urang beujeur beaskeun. Dina mangsa nagara-nagara tatangga urang keur ngalaman pacogregan, pami teu lepat mah nagara Thailand sareng Myanmar nu harita parebut wates nagara. Harita bangsa urang dipercaya pikeun ngaraketkeun deui tali babarayaan antara eta dua nagara, tah tempatna teh di Istana Bogor pisan, sareng hal nu teu pira nu jadi poko pami saliwatan mah. Utusan ti dua nagara ieu ngarasa kabita ku lobana uncal nu sangeunahna leuleumpangan bari teu sieun dirogahala, arinyana ngarasa kabita sarta sadar, lamun hayang boga nagara nu merdeka tur aman saperti nagara urang koncina nyaeta kudu silih asih, silih hargaan jeung nagara deungeun. Tah eta sababaraha warisan carita tina mangsa Bogor baheula nu kakoncara nepikeun ka ayeuna.
Tetela geuning nu namina sajarah kacida gede pisan ajenna, sajarah tiasa diangge eunteung pikeun kahirupan saterusna. Ngan nu kudu dibebener mah jalma nu ngeunteungna, da numutkeun sim kuring Bogor ayeuna mangrupikeun hasil ngeunteung ti jaman baheula. Pami baheula Bogor endah, asri matak pikabetaheun, naha kiwari Bogor bet salin rupa jadi patempatan nu pinuh kuleuyana angkutan kota jeung gegekna patempatan nu kurang endah katingalna utamina patempatan nu aya di sisi walungan, saha nu salah? Nu salah jalma nu ngajamanan lain jaman nu kedah disalahkeun. Mung sanaos kitu teu sakedik kamajuan Bogor di jaman kiwari diantawisna Bogor mangrupi gapurana ibukota nagara Indonesia nu mibanda ajen inajen sarta kamonesan nu hade, atuh dina prestasina kacida pisan seueurna. Tina widang atikan teu sakedik wawakil ti Bogor nu tos ngangkat harkat martabat nagara urang di lingkungan nagara-nagara sadunya. Atuh dina widang pariwisata di Bogor sagala nyampak iwal ti pariwisata laut panginten nu teu aya teh da di bogor mah teu aya laut.
Pamendak sim kuring, hiji nu teu acan aya di Bogor teh nyaeta atikan atanapi sakolaan nu muka jurusan basa Sunda nu mangrupi basa pituin seler Sunda, pami tiasa ka pamarentah sim kuring salaku palajar meredih sangkan di Bogor diayakeun sakola husus basa Sunda tong dugikeun ka jati kasilih ku junti, basa deungeun diguguglukeun, basa sorangan di antep kajeunkeun.
Rupina mung sakitu nu tiasa kapihatur kirang sareng langkungna neda sihapunten bilih aya cariosan nu kirang mernah, sareng mudah- mudahan tiasa langkung diperhatoskeun ku pihak pamarentah, sarta sim kuring neda kanu Kawasa mugi naon nu janten kalimah sakti urang Bogor “Ngancik Nu Bihari Seja Ayeuna Sampeureun Jaga” sing tiasa janten mangpaat kangge karaharjaan rahayatna. Hatur nuhun. Wassalamualaikum, wr, wb.
(http://batursimpe.wordpress.com/kliping-biantara-basa-sunda/)
Contoh Pidato Biantara Sunda 8
Assalamu’alaikum Wr. Wb.
Langkung tipayun mangga urang sami-sami manjatkeun puji sinareng sukur ka Alloh SWT.
Hadirin anu sami-sami dimulyakeun ku Alloh, dina ieu kasempetan sim kuring bade medar ‘Tatakrama Gaul dina Kahirupan Sadidinten’.
Dina kahirupan sadidinten tangtos urang teh kedah campur gaul, margi upama teu kitu tangtos hirup urang bakal ‘kuper’ alias kurang pergaulan. Namung kedah diemut omat dina campur gaul teh urang terang tujuanana kanggo naon, supados henteu salah kaprah. Komo dina milari sobat mah, kedah leres-leres nu ku urang tiasa diajak dina kasaean, sanes ngajak ka urang kana jalan nu teu sae.
Hadirin nu ku sim kuring dipihormat, geuning aya kalimah nu nyebatkeun pangsae-saena sobat dina campur gaul teh nya eta sobat anu tiasa nuduhkeun urang kana jalan kasaean. Janten sanes sobat upama eta jalma teh ngajak ka urang kana jurang kahinaan. Ulah lepat, masarakat di urang mah masih keneh nyepeng tata, titi, tindak, tanduk, sareng sopan santun nu ku urang kedah dipilampah. Upama urang teu milampah eta tatakrama tinangtu urang bakal dicap jalma ‘nu kurang tatakrama’, jalma teu sopan, jalma nu teu hade budi basana.
Hadirin nu sami hadir, kiwari kiwari seueur pisan para rumaja nu teu nganggo tatakrama. Boh dina campur gaul, atanapi dina ngajalankeun kahirupanana sadidinten. Contona seueur rumaja putri kiwari, nu teu tiasa ngajalankeun tatakrama dina nganggo busana acuk pungsat sareng merecet, dugi kaorat nu sakedahna ditutupan teh, kabuka ku acuk nu sapertos kitu. Pan matak lingsem ningalna oge.
Hadirin nu dipasihan rahmat ku Allah SWT. Hal nu sapertos kitu teh panginten hasil nitenan tina budaya deungeun. Hanjakal budaya nu awonna dicandak teh, sanes hal-hal nu saena. Busana sapertos kitu pantes kanggo urang barat mah, tapi teu pantes upama dianggo ku rumaja putri anu nyepeng tata, titi, tundak-tanduk, duduga peryoga dumasar kana agama sareng darigama mah.
Hadirin anu sami-sami dimulyakeun ku Allah, mung sakitu biantara ti sim kuring, mudah-mudahan aya mangpaatna kanggo urang sadayana. Upami tea mah aya kekecapan nu lepat, eta mah dongkapna ti sim kuring, atuh nu saena sumpingna ti Allah SWT. Hapunten bilih aya cariosan anu pondok nyogok panjang nyugak.
Wassalamu’alaikum Wr. Wb.
(http://umansidik.blogspot.com/2010/03/contoh-pidato-bahasa-sunda.html)
Contoh Pidato Biantara Sunda 9
BIANTARA PERESMIAN PAGUYUBAN PAMITRAN WARGA RT. 02/RW.IV
DSN. TENJOLAYA DS. SUKAGALIH
SUMEDANG, 22 APRIL 2006
(Ku : Sekretaris : Kardiyat Rosihan)
BAPAK KEPALA DESA, KETUA BPD, LPMD, KETUA RW. I/IV SARENG KETUA RT SA DSN. TENJOLAYA
BAPA KETUA DKM AL-AMANAH, ALMUBAROKAH SARENG DKM BAITUL MUMIN DSN. TENJOLAYA OGE KA DKM AT-TAUFIK
BAPAK KETUA RT.02 SARENG JAJARANANA
BAPAK BABINKAMTIBMAS KEC. SUMEDANG SELATAN
TEU HILAP KA PANGERSANA KETUA MUI KEC. SUMEDANG SELATAN (BAPA USTAD USUP)
ANU KU SIMKURING DIPIHORMAT
KA SADAYA WARGI-WARGI KHUSUSNA RT. 02 UMUMNA KA SADAYA NU HADIR ANU KU SIM KURING DIPIHORMAT.
ALHAMDULILLAH, WA SYUKURILLAH, WA NI’MATILLAH, REHING URANG TIASA RIUNG MUNGPULUNG SARENG DULUR-DULUR, TIASA TEPANG SARENG MIWAH KADANG WARGA, TIASA PAAMPROK JONGHOK SARENG NU DIPIKASONO, ETA SADAYA HAKEKATNA KALAYAN IJIN ALLAH SWT. ANU MAHA MURAH TUR MAHA ASIH.
SHOLAWAT, SALAM TUR KAWILUJENGAN MUGIA DIKOCORKEUN TUR DIKUCURKEUN KA PANUTAN ALAM NABI SINELIR, NABIYULLAH MUHAMMAD SAW. ANU TEU KINTEN KU URANG DIPIKACINTANA, KALEBET KULAWARGINA, PARA SAHABATNA, PARA TABI’IN , PARA TABI’IN TABI’IT KUM KA SADAYA UMATNA ANU MAHABAH KA ANJEUNNA, MUDAH-MUDAHAN URANG SADAYA SING DIPASIHAN SAFAAT DIYAUMIL AKHIR, AMIN YA ROBBAL ALAMIN.
SABDA PANGBAGEA, KALAYAN ASMANA PUPUHU PAGUYUBAN PAMITRAN WARGA RT. 02 / RW. IV DSN. TENJOLAYA DS. SUKAGALIH, ANU NUMUTKEUN KASAPUKAN SADAYA WARGA NYAETA KETUA PAGUYUBAN BAPA TATANG, NGAWAKILKEUN KA SIM KURING SALAKU SEKRETARIS NGAHATURKEUN NUHUN KA SADAYA NU LALENGGAH DINA ACARA PERESMIAN PAGUYUBAN PAMITRAN WARGA RT. 02/RW. IV DSN. TENJOLAYA ANU SAKANTENAN BARI NGALAKSANAKEUN PANGEMUT-NGEMUT MAULID NABI MUHAMMAD SAW 12 RABIUL AWAL 1247 H.
JANTEN PARA SEPUH SARENG HADIRIN SADAYANA, IEU RIUNGAN TEH AYA SABABARA MAKSAD :
- TASYAKUR BINI’MAT DIRESMIKEUNANA PAGUYUBAN PAMITRAN WARGA RT. 02
- CEUK BASA NU UMUM MULUDAN
- SILATURAHMI SARENG APARAT PAMARENTAHAN DESA, RW, RT OGE KADANG WARGA URANG SADAYA
- PANGEMUT-NGEMUT HARI JADI SUMEDANG NU KA 428
MERENAH PISAN SIM KURING NGADUGIKEUN PANGWILUJENG SUMPING KA SADAYA NU HADIR ANU PARANTOS NYAOSAN PANGANGKIR SIM KURING TI PANITIA PELAKSANA, SARENG NGARAOS REUG-REUG MARGI NU DIULEM KACIDA MUNDELNA APARAT PAMARENTAHAN OGE TI DKM DSN. TENJOLAYA.
DINA KASEMPETAN IEU SIM KURING ATAS NAMI KETUA BADE NGADUGIKEUN LAPORAN PELAKSANAAN KAGIATAN IEU DIANTAWISNA NYAETA :
- KAPANITIAN DI CEPENG KU PAGUYUBAN PAMITRAN ANU SUSUNANNA NYAETA :
PELINDUNG : KETUA RT. 02
PENASEHAT : SEKRETARIS RT & SEKSI KEROHANIAN RT. 02
KETUA PELKSNA : BAPA TATANG (SALAKU KETUA PAGUYUBAN)
SEKRETARIS : KARDIYAT ROSIHAN
BENDAHARI : IBU ST. IYEN
ANGGOTA : BAPA MAS ERI BAHARI
BAPA ENGKAM KAMTU
DIBANTOS KU SADAYANA WARGA RT. 02
- TEMA IEU KAGIATAN MULUDAN NYAETA : “ URANG WANGUN HIJI PARANGGON GOTONG ROYONG KU JALAN SILIH TULUNG TINULUNGAN DINA JALAN BEBENERAN, KALAYAN NGANGGE MOTO NULUNG KANU BUTUH, NALANG KANU SUSAH, BARI DIBARENGAN RASA TANGGUNG JAWAB”
- SUMBER DANA :
TI SADAYA WARGA RT. 02 ANU SIFATNA TEU MAKSA, MASIHAN KALAYAN IKLAS MANGRUPI :
1. ARTOS......................................RP 545.000,00
- KAS RT 02 AGEUNGNA............Rp 100.000,00
- WARGA RT. 02............................Rp 315.000,00
- IBU-IBU PANGAOSANDI RT. 02..... Rp 30.000,00
- TI LUAR RT. 02......................... Rp 100.000,00
2. BEAS KIRANG LANGKUNG 30 KG
3. TUANGEUN MANGRUPI TUMPENG SARENG SAJABINA NU NGADAMELNA MASING-MASING
SIM KURING ATAS NAMI PANGURUS PAGUYUBAN JAZAKALLOHU KHOIRON KATSIRO, KA SADAYA ANU PARANTOS NGAROJONG LANCARNA IEU ACARA.
DINA KASEMPETAN IEU OGE SIM KURING SAKANTENAN BADE NGUNINGAKEUN HAPERKAWIS PAGUYUBAN NU TOS DI BENTUK KAPANGURUSANNANA , ATUH OGE ANU SAKANTENAN BADE DIRESMIKEUN KU BAPA KAPALA DESA SUKAGALIH, DIANTAWISNA NYAETA :
- KAPANGURUSAN PERIODE (2006-2008)
KETUA : BAPA TATANG
SEKRETARIS : KARDIYAT ROSIHAN
BENDAHARI : IBU ST. IYEN S.
PENGAWAS PERIODE (2006 – 2008)
PENGAWAS : 1. BAPA MAS ERI BAHARI
2. BAPA ENGKAM KAMTU
II. NAMINA IEU PAKUMPULAN NYAETA :
“ PAGUYUBAN PAMITRAN WARGA RT. 02 DSN. TENJOLAYA “
DIBENTUK KAPING : 9 APRIL 2006 WAKTOS RAPAT WARGA RT. 02 DINA, ATUH DIRESMIKEUN DINA MOMENTUM HARI JADI SUMEDANG 428 PING 22 APRIL 2006, KALAYAN DIHADIRAN KU WARGA ANU HADIR NYAETA 27 KK, SADAYANA KK DI RT. 02 NYAETA 33 KK, MUNG KANYATAANANA JANTEN 40 WARGA, JANTEN TEU NINGAL KK TAPI NINGAL WARGA RT 02-NA BADE SAHA BAE MANGGA, JANTEN IEU PAGUYUBAN DIBENTUK NGANGGE (ATURAN TIKUKEUR WARGA) ATAS USUL, SARAN TI WARGA, KU WARGA KEUR WARGA, ALHAMDULILLAH KASAPUKAN SADAYA WARGA PAGUYUBAN IEU NGANGGO :
- LANDASAN : PANCASILA SARENG UUD 1945
- ASASNA : KAKELUARGAAN SARENG GOTONG ROYONG
- TUJUANNANA :
“ NGAWUJUDKEUN KASEJAHTERAAN WARGA RT. 02 KHUSNA, JEUNG NGAROJONG PANGWANGUNAN RW. IV KATUT DSN. TENJOLAYA DS. SUKAGALIH PADA UMUMNA”
III. FUNGSI SARENG MANFAATNA :
1. NGAWANGUN JEUNG NGEMBANGKEUN POTENSI KAMAMPUAN EKONOMI MASYARAKAT RT. 02/RW. IV KHUSUSNA, JEUNG WARGA DSN. TENJOLAYA UMUMNA PIKEUN KASEJAHTERAAN WARGA JEUNG SOSIALNA.
2. NGAJALIN SILATURAHMI, JEUNG GOTONG ROYONG GAWE BARENG, SILIH TULUNG TINULUNGAN DINA JALAN BEBENERAN
IV. BENTUK KAGIATANANA
1. SIMPANAN PAGUYUBAN PAMITRA RT. 02
2. PINJAMPEK
3. USAHA SANES PIKEUN NGARONJATKEUN PANGWANGUNAN EKONOMI KARAKYATAN
ALHAMDULILLAH SAPARANTOSNA DIBENTUK ; PANGURUS PARANTOS NGASOSIALISASIKEUN KA SADAYA WARGA RT. 02, TUR WARGA RT. 02 PARANTOS NGAREALISASIKEUN KANA KAWAJIBAN SALAKU ANGGOTA PAGUYUBAN ANU HASILNA DUGI AYEUNA PAGUYUBAN TEH TOS KAGUNGAN DANA PIKEUN DIKOKOLAKEUN KU URANG SADAYANA MANGRUPI ARTOS ANU AGEUNGNA Rp 881.400,00 (9 WARGA DEUI PANGINTEN ANU TEU ACAN MASIHAN KAWAJIBAN NAMUNG TOS NAWIS SERAT PERNYATAAN KEANGGOTAAN), HATUR NUHUN KANA KAPERCANTENAN TI SADAYA WARGA RT. 02. KA SADAYA PANGURUS. ATUH PROPIL SARENG PROGRAMNA TOS DISUSUN KALAYAN PARANTOS DIUNINGAKEUN KA PANGAWAS MINANGKA WAWAKIL ANGGOTA PAGUYUBAN KALAYAN BRUK-BRAK DIUNINGAKEUN KA BAPA RT SALAKU PALINDUNG ,TAH TAUN PAYUN MAH JANTEN CICIREN HARI JADI SUMEDANG TEH KHUSUSNA KANGGO RT. 02 MAH PANGINTEN DISAGEDENGEUN PANGDAWEUNGAN MUKA TINEUNG KA KOTA SUMEDANG, OGE PAMUKANING TUTUNGKUSAN DINA SATAUN, ANU TEUKIRANG PENTINGNA NGUNINGAKEUN KA SADAYA WARGA RT. 02 LENGKAH-LENGKAH ANU BADE DILAKSANAKEUN TAUN SALAJENGNA, SAUR NU UMUMNAMAH LAPORAN PERTANGGUNGJAWABAN PENGURUS PAGUYUBAN.
KUKITUNA NEDA PIDU’ANA NU KASUHUN, HUSUS TI PARA SEPUH UMUMNA TI SADAYANA NU HADIR, MUGIA SIM KURING SALAKU PENGURUS SADAYA SING TIASA NGALAKSANAKEUN TUGAS, AMANAH WARGA RT. 02, HAKEKATNA AMANAH ALLAH SWT.
ATAS NAMI PENGURUS PAMUGI SING DIPASIHAN KAKIATAN, SEHAT LAHIRIAH, SEHAT BATINNIAHNA, TURTA AYA DINA PANANGTAYUNGAN ALLAH SWT. AMIN.
SAKITU PANGINTEN SINGKETNAMAH
ATUH HAPUNTEN ANU KASUHUN, BOK BILIH SAUR TEU DIUKUR-UKUR, SABDA TEU DIUNGGANG-UNGGANG, AYA KECAP ANU TEU MERENAH, , AYA PISANGGEM ANU TEU LERES DA SANES AHLINA, MUGIA AGUNG CUKUP LUMUR JEMBAR SIHAKSAMI..
.URANG BISMILAHAN BAE MANGRUPI SEKAR PAMUKA CARITA DI WEWENGKON RT. 02
MARGI BISMILAH TEH MANGRUPI KEDALING LISAN PAMIANGAN ANU IMAN, ATUH OGE BISMILAH TEH MENGRUPI MUNGGARAN LENGKAH LUMAMPAH, CIRI MIMITI URANG INDIT, BARI NYUPRIH KARIDOAN GUSTI,
TANDA PRAK URANG LUMAMPAH, NEDA KABERKAHAN GUSTI ANU MAHA KAWASA, TUR MAHA ASIH.
DA MUNG GUSTI WUNGKUL PAMUNTANGAN NU RUMINGKANG, PANGEUMBINGAN NU SUMANDING.
TONG HILAP, HAMDALAH, TANDA URANG PAPASRAH, MARGI MUNG MANTENA WUNGKUL ANU PAYUS SARENG WAJIB DIPUJI KU SAGEMBELNGNA MAHLUK ANU KUMELIP DISATUNGKEBING LANGIT DI SATANGKARAKING JAGAT.
ATUH OGE HAMDALAH TEH MANGRUPI PANGIPAS RASA WAS-WAS, PANYINGLAR RIA SARENG SUM’AH ANU SUMARAMBAH DINA MANAH, PANUNDUNG UJUB TAKABUR NU MAHABU DINA KALBU, PANGUSIR KUMAKI ANU NGADAKI DINA ATI, PANGJEPRET KAREREPET NU SUMELEKET DINA HATE.
MUGIA ALLAH NGAIJABAH PAMAKSADAN URANG, SARTA TETEP AYA DINA PANANGTAYUNGAN TURTA KARIDOAN MANTENA, AMIN YA ROBBAL ALAMIN.
SAKALI DEUI KA SAKUMNA ANU PARANTO RUMOJONG KANA ACARA IEU SIM KURING ATAS NAMI PANGURUS NGAHATURKEUN SEWU NUHUN LAKSA KETI KABINGAHAN.
BEAS DITUTUAN DEUI, IRAHA URANG PATEPUNG.
ROBBANA ATINA FI DUNYA HASANAH, WAFIL AKHIROTI HASANAH WAQI’NA ADZABANNAR.
SUBAHA ROBIKA ROBBIL IJJATI’AMMA YA SIFUN WASSALAMU ALAL MURSALIN,
WALHAMDULILLAH HI ROBBIL ALAMIN
WABILAHI TAUFIQ WAL HIDAYAH
WASALAMU’ALAIKUM WR. WB.
SUMEDANG-TENJOLAYA, 22 APRIL 2007
(http://tenjolaya.blogspot.com/2009/03/arsip-pidato-pada-waktu-peresmian.html)
Contoh Pidato Biantara Sunda 10
Pidato Pupuhu YPDSIeu naskah biantara Ketua Yayasan Pendidikan Dayang Sumbi, Dr. Iwan Inrawan Wiratmadja, Yayasan nu ngokolakeun ITENAS, dina acara Sawala Saptu kamari. (Anjeuna dosen di Teknik Industri ITB. s1-na angkatan 78). Abah Surya oge masihan disket nu eusina naskah Sawala anjeuna (ngabahas buku SBjS tina segi Sastra & fenomena basa Sunda), ngan hanjakal disketna aya makro-an, virus jigana...
--------------------------------------------------------- ----------------------------
Hadirin nu dipihormat ku sim kuring, Assalamualakium warahmatullahi wabarakatuh,
Hapunten upami pangjajap ti sim kuring ngangge dua bahasa, Sunda sareng Nasional.
Tipayun, ngahaturkeun laksa keti kabingahan kana kadongkapanana dina ieu acara. Mung neda dihapunten upami panampina kirang nyugemakeun, oge wirehna Rektor Itenas, Prof. Djuanda Suraatmadja kaleresan teu tiasa ngahadiran ieu acara jalaran aya acara sanes di ITB.
Nami yayasan nu ngokolakeun Institut Teknologi Nasional (ITENAS) teh nyaeta Yayasan Pendidikan Dayang Sumbi. Parantos kauninga ku sadayana, Dayang Sumbi teh hiji tokoh dina legenda di Tatar Sunda. Asa merenah upami civitas akademika Itenas, ngiring ngarojong kana usaha-usaha ngembangkeun kabudayaan Sunda, sok sanaos ieu kampus teh udaganana dina widang teknologi, tapi da jalmi mah multi dimensi, unsur budaya kedah tiasa ngimbangan kamajuan teknologi. Teknologi ulah janten ririwa kanggo kamajuan budaya malah sing tiasa janten media kanggo ngembangkeun budaya urang sadayana.
Sim kuring ngiring bingah wirehna Lingkung Seni Sunda (Lisenda) Itenas -wadah mahasiswa kanggo dialajar kasenian Sunda- tiasa ngalebarkeun garapanana kana widang basa Sunda. Nuhun ka Komunitas Urang Sunda di Internet nu parantos ngajak mahasiswa Itenas ngiring ngembangkeun budaya Sunda utamina basa. Mudah-mudahan ieu tarekah tiasa ngiring ngahudangkeun Urang Sunda kanggo malire sareng ngembangkeun budaya Sunda, nanjeurkeun budaya Sunda di habibatna. Oge kapayun, sim kuring miharep, kagiatan teh tiasa ngawengku bidang-bidang sanes perkawis Sunda sareng kasundaan.
Sakali deui sim kuring kacida nganuhunkeunana ka sadayana anu parantos kersa sumping nohonan pangulem di Lisenda, teu kalangkung ka Bapa RH Hidayat Suryalaga, ka Ibu Aam Amalia, ka Bapa Adang.S sareng ka Bapa Ibing Kusmayatna, nu parantos kersa sumping. Urang sadayana tangtos moal bireuk deui ka ieu opat inohong, nu tangtos hadirin sadayana parantos uninga, kukituna mugi mugi ieu pajemuhan janten hiji pamuka lawang kanggo kagiatan salajengna. Tina ieu pajemuhan mugi mugi aya hasilna, anu tangtos janten pi-kareueuseun urang sunda sadayana
Sim kuring kantos nguping aya harewos bojong wirehna dina danget ieu budaya sunda khususna basa sunda sapertos anu kirang dipalire, utamina ku generasi anom, kalintang matak hanjakalna upamin eta harewos bojong teh leres, lebar bilih engke anak incu urang sadayana nguping basa sunda mung ukur dina dongeng, malih kapan aya heureuyna moal enya upami hoyong diajar budaya sunda kedah ka walanda atanapi ka Australi.Upami tea mah leres kitu lebar temen.
Sasieureun sabeunyeureun, ieu kiprahna Lisenda mugi janten tawis urang sunda teh masih keneh micinta kana budayana sareng kana basana.
(http://dudijeungurangsunda.blogspot.com/2002/06/pidato-pupuhu-ypds.html)
Contoh Pidato Biantara Sunda 5
Sampurasuuunnn nuun
Hatur nuhun
Bismillahirrahmanirrohim,
Assalamu’alaikum warohmatullohi wabarokatuh
Langkung ti payun, mangga urang sami-sami nyanggakeun puji sinareng sukur ka Gusti Anu Maha Suci, réhna dina dinten ieu urang tiasa ngariung enggoning ngahadiran acara paturay tineung. Solawat sinareng salam mugia salawasna ngocor ka Kangjeng Nabi Muhammad SAW, ka kulawargina, ka sahabatna, katut ka muslimin sareng muslimat sadayana kalebet urang sadayana anu hadir dina ieu acara.
Hadirin anu sami-sami rawuh, utamina:
• Kepala Dinas Pendidikan dan Olah Raga atanapi anujanten wawakilna
• Ketua Yayasan Darma Setia Kosgoro miwah réngrénganana
• Bapa Kapala Sakola miwah Ibu sareng Bapa Guru SMA Kosgoro Kota Bogor
Anu ku sim kuring dipihormat.
Kitu oge ka sakumna siswa/siswi SMA Kosgoro anu ku sim kuring dipikacinta.
Dina ieu waktos, sim kuring dipercanten sasanggem minangka wawakil ti sakumna siswa/siswi kelas 12 anu moal lami deui badé ngantunkeun SMA Kosgoro Kota Bogor.
Sateuacan neraskeun nyanggem, simkuring seja nepangkeun, wasta…………………………….. kelas 12……
Hadirin hormateun simkuring, sarta dulur-dulur siswa/siswi SMA Kosgoro nu dipikacinta.
Teu karaos asa nembé kamari sim kuring jeung dulur sa entragan, anjog ka ieu sakola dina kaayaan anu suwung ku pangaweruh lara ku pangabisa tatapi aya dina paniatan anu kalintang luhung tur luhur ajenna, nyaéta nyuprih elmu nyiar pangabisa di ieu sakola, dina bimbingan tur atikan ti bapa miwah ibu guru kalawan ku kasabaran anu tan wates wangenna; Kiwari geus kudu miang ninggalkeun sakola, para guru salaku sepuh anu kalintang dipihormat, ogé adi-adi siswa/siswi SMA Kosgoro.
Aya kasedih nyangkaruk dina haté, anu jadi bangbaluh pédah ahirna kudu ninggalkeun anu kungsi jadi tempat-tempat dimana kuring saparakanca biasa idek liher. Kajadiaan-kajadian anu pikasediheun, pikabungaheun, pikalucueun, ogé pikasieuneun. Papisah jeung dulur-dulur, adi-adi kelas, ngantunkeun bapa miwah ibu guru anu salami ieu parantos ngawariskeun élmu pangaweruh ngawulang pangabisa ka sim kuring saparakanca. Éta téh bakal janten katineung sim kuring saparakanca
Tatapi aya kabungah anu badag kacida, moal aya kecap anu bisa ngawawakilan, duka kumaha kudu ngungkabkeunana, réhna antukna réngsé ogé nyuprih élmu nyiar pangabisa di ieu paguron.
Ayeuna sim kuring saparakanca kudu miang ti ieu sakola, sok sanaos teu sadaya laksana neraskeun sakola ka puguron luhur, tapi ari kawajiban milari élmu mah moal dimomorékeun. Mugia pangaweruh sareng atikan anu parantos di tenggerkeun dina dada sim kuring saparakanca ku bapa miwah ibu guru salami tilu taun tiasa janten tatapakan dina enggoning mayunan gapura kahirupan sareng ngudag cita-cita. Mugia bapa miwah ibu guru tiasa ngadungakeun, pamugi léngkah sim kuring saparakanca kanggo kapayunna sing tiasa lungsur-langsar sareng aya dina ridho Gusti Anu Maha Suci. Insya Alloh.
Hadirin hormateun simkuring
Dina kasempetan ieu sim kuring saparakanca ngahaturkeun sewu nuhun ka ibu rama ku kanyaahna parantos maparin kesempetan nyukcruk pangaweruh di ieu paguron. Ka Bapa miwah Ibu guru, salami sim kuring saparakanca nyuprih élmu jeung pangabisa, kalintang seueurna ucap lampah anu nguciwakeun sarta jadi bangbaluh kana manah bapa/ibu guru sarta sesepuh di ieu paguron. Pamugi Bapa miwah Ibu Guru luntur galih, kersa ngahapunten sim kuring saparakanca. Sawangsulna deuih, pami téa mah aya sakedik kalepatan Bapa miwah Ibu Guru, Insya Allah ku kaweningan tur kaihlas ku sim kuring saparakanca badé dilubarkeun.
Husus kanggo Almarhumah Ibu Kapala Sakola, Ibu Dra. Hj Tjahni Mariam, anu parantos ngantunkeun urang sadaya, sim kuring saparakanca sambung dunga mugia mantenna anu parantos mingpin ngajaring ieu paguron; masihan kanyaah, bingbingan, panuyun, panggeuing sareng tuladan ka urang sadaya tiasa ditampi Iman Islamna kalayan dipaparin tempat nu mulya kénging darajat anu satata sareng para Aulia anu dipikacinta ku Allah, amiin… amiin ya Robbal alamiin.
Pamungkas hayu urang sasarengan ngadu’a mugia urang sadaya tiasa lulus 100%. SMA Kosgoro Kota Bogor nu kalebet Sekolah Standar Nasional, nu majeng kana rintisan Sekolah Bertaraf Internasional, kalawan berangkat tina tatapakan Sekolah Berwawasan Kebangsaan dan Keunggulan Teknologi tiasa ngawujud jadi sakola pangpunjulna di Kota Bogor. Kalayan henteu nyapirakeun kabeungharan budaya bangsa sorangan.
Sakitu anu diseja kirang langkungna mugia tiasa ngahapunten
Pileuleuyan pileuleuyan…sapu nyéré pegat simpay,
Pileuleuyan pileuleuyan…paturay patepang deui…
Insyaallah…
Wassalam.
(diserat ku Herni2ngsih, guru SMA Kosgoro Kota Bogor, kanggo biantara dina paturaytineung 2008-2009)
(http://leuit.wordpress.com/2009/07/03/biantara-paturaytineung/)
Contoh Pidato Biantara Sunda 4
Itung-itung belajar basa sunda, isenk-isenk kita bikin pidato versi basa sunda. Karena masih banyak orang yang belum bisa membuat pidato versi basa sunda. Mohon maaf bila masih ada kekurangan dan banyak salahnya. Namanya juga masih belajar tho?!
BIANTARA KABERSIHAN SAKOLA
Assalamu’alaikum Wr. Wb.
Bapak kepala SMA Negeri 1 Mangunjaya nu ku simabdi dipihormat, Ibu miwah Bapak Guru anu dipihormat, para staf Tata Usaha nu sami-sami lingsih, kanca mitra, rerencangan saangkatan sareng adi-adi kelas anu ku abdi dipikacinta.
Langkung ti payun mangga urang sanggakeun puji sareng syukur ka Allah SWT nu parantos maparin waktos ka urang sadayana dugi ka tiasa patepang raray dina ieu acara. Teu hilap mugia shalawat sinareng salam urang sanggakeun ka junjungan urang Nabi Agung Muhammad SAW.
Para wargi anu ku simkuring dipihormat.
Dina ieu waktos, abdi bade nerangkeun sakumaha pentingna hirup sehat kanggo urang sadayana. Janten, urang sadaya kedah atawa wajib ngajaga lingkungan sareng awak nyalira pikeun urang sadaya tiasa ngajaga tina sagala panyakit. Ku margi kitu, urang kedah ningkatkeun pola hirup sehat kanggo kapayunna di kawitan ti ayuena.
Dina hadits oge diterangkeun, nyaeta :
Inna dhofatu minal iman
Nu hartosna : “Kabersihan teh sabagian tina Iman”
Tina hadits di luhur, urang tangtu tos ngartos maksad sareng tujuannana, nyaeta urang teh umat muslim anu ngagaduhan iman dina jero hate urang. Upami urang sadaya iman ka Allah, berarti urang kudu bersih atanapi suci tina sagala kokotor boh hadas alit atawa hadas ageung, nu sangkan nyebabkeun urang teu suci. Bersih tina eta sadaya teh nu didasarkeun tina bersihna sucina urang sareng lingkungan di sakitar urang. Urang kudu mikacinta kabersihan sangkan hate urang ge milu bersih.
Para wargi anu mulya.
Kaqbersihan teh aya marupi-rupi macemna, nyaeta aya bersih hate, bersih jiwa, bersih raga, sareng bersih rohani. Tah, urang kudu janten jalmi anu kaasup kana jalma anu bersih sadayana. Allohumma, amien... Hayu urang sami-sami ningkatkeun pola hirup sehat kanggo kasaean urang sadaya sangkan tiasa leuwih getol kana ibadah ka Gusti nu Maha Welas tur Maha Asih.
Para wargi anu mulya.
Cekap sakitu abdi nyanggakeun pihatur, pamungkas pisanggem, bilih aya basa anu kirang entep saeureuhna atanapi kecap anu kirang merenanh larapna, mugi kersa ngahapunten.
Wassalammu’alaikum Wr. Wb.
(http://asy-syakiri.blogspot.com/2010/04/pidato-bahasa-sunda.html)
Contoh Pidato Biantara Sunda 3
Dampak-dampak dina acara TV
Bismillahirahmannirahim
Assalamualaikum WR. WB
Bapa Ibu anu ku simkuring dipihormat, rekan-rekan anu simkuring dipihormat, tipayun mangga urang sami-sami manjatkeun puji syukur kahadirat Allah SWT. Kalayan hormat sareng hidayahna dina siang ieu urang parantos tiasa riung mungpulung didieu tempat kalayan aya dina kaayaan sehat walafiat.
Salajengna salawat miwah salam mugian tetep dilimpahkaeun kujunjungan urang sadaya, kanjeng Nabi Muhamad SAW. Kapara kulawargana para sahabatna sareng ku urang sadayana salaku umatna anu tunduk sareng taat kana ajaranana.
Urang sadaya terang, dijaman ieu, teknologi tos beuki mutahir, kreatipitas beuki luas. Kitu oge di Indonesia, acara-acara di TV ti taun ka taun beuki ngirut. Para produsen oge paheula-heula nampilkeun suguhan nu kacida ngirutna dina hate. Nanging, tina sadaya acara the nyimpulkeun dampak anu hade pikeun para pamirsa. Sabagian gede para produsen ngan mentingkeun kauntungan pikeun sorangan tampak mikir dampak anu ngarugikeun masarakat.
Urang nyandak conto sabagian leutik tina dampak negatip di acara TV the. Conto berita anu keur gencar diberitakeun, nyaeta maotna salah saurang budak lantaran pagawean babaturanana nyonto adegan au ditangkeun dina acara TV. Tidinya katingali yen cono nu goreng tina TV loba anu ngederkeun masarakat. Khususna para sepuh anu kacida kawatirna kana perkembangan para putrana. Kukituna para sepuh kedah tiasa ngwaskeun putrana sangkan heunteu nonton hal-hal anu di luar batas.
Tapi seueur oge dampak positif anu ditayangkeun di acara-acara TV. Contona acara-acara elmu pnegtahuan, pangaosan, jsb. Acra-acra rta nambahkeun elmu urang dina sagala bidang.
Janteun, urang kudu pinter-pinter milih acara anu sae kanggo urang sareng heunteu ngajurumuskeun barudak kana hal-hal anu teu dipikahareup.
(http://littlebitbutoomuch.blogspot.com/2010/04/bahasa-sunda-biantara-basa-sunda.html)
Contoh Pidato Biantara Sunda 2
Puji rawuh sukur langkung ti payun dihaturkeun ka hadirat Ilahi Robbi, anu parantos maparinpareng ka urang sadaya dugi ka tiasa tepung lawung dina danget ieu. Kantenan sim kuring seja ngahaturkeun pinten-pinten nuhun, utamina ka Bapa Bupati Bogor, ka parapajabat pamaréntah anu ngahaja ngersakeun sarumping, ka sadérk-sadérék anu ngahaja sumping ti tebihna, ti Jakarta, ti Sukabumi, ti Cianjur, sareng ti Bandung. Kantenan ka pribumi urang Bogor mah sim kuring ngahaturkeun réwu-réwu nuhun, wirvh kersa ngaluuhan ieu riungan Lawung Budaya.
Katumampian nu teu kinten ageungna teu hilap ku sim kuring dihaturkeun ka pun lanceuk, Ceu Tien Rostini Asikin, anu taya reureuhna kencar-kencir ngiring kaririweuhan, ti nalika tatahar tug dumugi ka kawujudkeunana ieu riungan.
Parasadérék anu ku sim kuring dipihormat,
Ku pangjurung ti mitra-mitra anu sering riungan, sim kuring kapentés gawé, kedah sumanggem pikeun ngedalkeun naon anu janten purwa lantaran, sareng naon anu janten maksad katut tujuan urang ayeuna ngayakeun acara Lawung Budaya. Sim kuring nu katempuhan, tamahna rumaos sim kuring pisan awitna ngabijilan hoyong ngayakeun Lawung Budaya di uanggal kabupatén nu aya di Tatar Sunda téh. Tumali sareng éta, neda widi sim kuring seja muka tungkus pamaksudan, ngedalkeun anu lawas kapiangen.
Parasadérék,
Sakumaha anu tos kauninga ku sadayana, ray dinten, ray dinten téh masarakat urang teu aya kendatna ditaragal ku kabudayaan anu jolna ti luar. Dina leresan bocok mah tangtos pisan kabudayaan Sunda téh. Sakapeung mah urang téh sok salempang, boa-boa baris karandapan jati kasilih ku junti. Tapi ah, palias teuing.
Kanggo ngungkulan ieu kaayaan anu kacida pikasalempangeunana, teu aya sanés, urang anu sadaya sugri ka Sunda kedah guyub akur, sapamadegang ngahiji, pikeun ngaujudkeun katahanan budaya Sunda. Pikeun ngahontal hal ieu, urang peryogi nyusun léngkah-léngkah sareng stratégi, anu salajengna dilaksanakeun kalawan daria.
Ku émutan sim kuring, kaayaan anu sapertos ayeuna téh teu tiasa diantep, urang teu tiasa api lain meungpeun carang, jalaran hal ieu téh janten masalah ungkulaneun sugri urang Sunda. Atuh kantenan kedah aya riungan anu medar sareng nembrakkeun masalah, enggoning mikawanoh masalah naon anu saleresna dipayunan ku urang sadaya, hususna masalah anu aya rambat kamaléna sareng seni, budaya, katut basa Sunda. Upami urang sadaya parantos sapanyawangan kana jentulna masalah, nembé urang barembug deui, kedah kumaha ngungkulanana. Anu gaduh kawajiban pikeun milarian tarékah masalah téa, teu aya deui iwal ti tilu pihak, nya éta paraseniman sareng organisasina, pamaréntah, sareng masarakat. Ku émutan, ieu riunagn ogé parantos pepek sadaya wakilna.
Salajengna, naon anu jadi udagan sim kuring saparantos pamaksadan tadi diuningakeun, teu aya sanés, nya éta ayana pandangan sareng sikep anyar kana budaya Sunda, bari sakantenan nangtoskeun léngkah naon baé nu kedah dipilampah ka payunna. Kitu udagan sim kuring téh.
Para sadérék sadaya,
Numutkeun panitén sim kuring, sabagian ageung masarakat urang, kitu deui paragegedén nagara, masih kénéh kagungan anggapan yén seni budaya téh ngan pikeun hiburan, ngan mangrupi produk pikeun ngalelejar manah. Tebih tangéh kana tiasa ngajénan yén seni budaya téh hiji ciri idéntitas bangsa, ajén diri nu baris ngawujudkeun citra bangsa.
Anggapan sabagian ageung masarakat anu sapertos disebat nembé téh ngagambarkeun yén wawasan seni budaya "maranéhna" masih kénéh cupet tur heureut. Hal ieu teu tiasa diantep, urang kedah satékah polah nyingraykeun lalangsé paneuteup anu cupet téa.
Kanggo conto kumaha hasilna seni budaya anu tadina ukur jadi miliki hiji bangsa, nanging ahirna janten banda seni budaya dunya, contona karya seni Léonardo da Vinci, Van Goh, Rembrant, Picasso, Mozart, Beethoven, sareng seueur-seueur deui.
Sapanjang seni budaya mung ukur dianggap barang kanggo hiburan, seni budaya Sunda moal pinanggih sareng komara ajénna. Ku kituna pandangan sareng anggapan anu teu merenah téh kedah ditarékahan sina robih.
Upami dititénan kaayaan seni budaya Sunda ayeuna, aya anu nimbulkeun kareueus, matak ageung manah. Nanging aya deui anu matak pikasalempangeun, boa-boa baris muguran nu antukna mung kantun ngaran. Seni budaya nu matak janten bingah téh tiasa tumuwuh ku karancagéan senimanna, upamina waé jaipong, anu parantos ngalanglang dunya, seni karawitan anu dijejeran ku sadérék Nano, wayang golék anu ditaratas ku sadérék Asép Sunandar, gotong singa, rampak kendang, sareng sajabina. Dupi anu pikamelangeun, tétéla langkung seueur deui, nya éta kasenian tradisional anu kiwari katélér-télér, kirang dipiroséa.
Parasadérék anu dpihormat,
Paraseniman, budayawan, sareng masarakat urang ayeuna saleresna nuju aya di tengah-tengah adu hareupanana sababaraha kakiatan, upamina waé
TRADISI X MODÉREN
PROFÉSIONALISME X AMATIRAN
HUKUM ALAM: NU KUAT NGAGILES NU HÉNGKÉR
sareng sajabina.
Mayunan kaayaan sapertos kieu, urang teu tiasa cileureun, cicingeun. Hal ieu anu janten masalah urang kiwari téh.
Sateuacan sim kuring mungkas pisanggem, aya anu hoyong didugikeun heula ka sdayana, ieu riungan Lawung Budaya téh sanés kanggo madungdengkeun béntenna pamendak, sanés kanggo ngadu arguméntasi, nanging kanggo nembrakkeun rupi-rupi masalah nu aya rambat kamaléna sareng seni budaya katut basa Sunda. Anu dipiharep ti parasadérék teu aya sanés kersa sasarengan ngawincik nu janten masalah urang téa, lajeng kumaha cara ngungkulanana, sareng urang nyobi-nyobi bari prak ngagarapna.
Urang wujudkeun silihasih, silihasuh, sareng silihasah, tegesna: silihasih ku rasa mimitran anu wening, silihasuh ngajénan sasama numutkeun profésina, silihasah padanambihan katerang.
Mung sakitu anu dipisanggem.
Wabillahitaufik wal hidayah,
Wassalamu 'alaikum warohmatullohi wabarokatuh.
Catetan: Ieu biantara didugikeun ku Acil Bimbo,
dina riuangan Lawung Budaya Bogor, 11 Oktober 1987.
Sumber: Drs. Tatang Sumarsono. 2006. Biantara Basa Sunda.
Bandung: CV Geger Sunten.
(http://sundagasik.blogspot.com/2010/01/biantara-bubuka-dina-acara-lawung.html)
Contoh Pidato Biantara Sunda 1
Biantara Bubuka dina Acara Lawung Budaya
Puji rawuh sukur langkung ti payun dihaturkeun ka hadirat Ilahi Robbi, anu parantos maparinpareng ka urang sadaya dugi ka tiasa tepung lawung dina danget ieu. Kantenan sim kuring seja ngahaturkeun pinten-pinten nuhun, utamina ka Bapa Bupati Bogor, ka parapajabat pamaréntah anu ngahaja ngersakeun sarumping, ka sadérk-sadérék anu ngahaja sumping ti tebihna, ti Jakarta, ti Sukabumi, ti Cianjur, sareng ti Bandung. Kantenan ka pribumi urang Bogor mah sim kuring ngahaturkeun réwu-réwu nuhun, wirvh kersa ngaluuhan ieu riungan Lawung Budaya.
Katumampian nu teu kinten ageungna teu hilap ku sim kuring dihaturkeun ka pun lanceuk, Ceu Tien Rostini Asikin, anu taya reureuhna kencar-kencir ngiring kaririweuhan, ti nalika tatahar tug dumugi ka kawujudkeunana ieu riungan.
Parasadérék anu ku sim kuring dipihormat,
Ku pangjurung ti mitra-mitra anu sering riungan, sim kuring kapentés gawé, kedah sumanggem pikeun ngedalkeun naon anu janten purwa lantaran, sareng naon anu janten maksad katut tujuan urang ayeuna ngayakeun acara Lawung Budaya. Sim kuring nu katempuhan, tamahna rumaos sim kuring pisan awitna ngabijilan hoyong ngayakeun Lawung Budaya di uanggal kabupatén nu aya di Tatar Sunda téh. Tumali sareng éta, neda widi sim kuring seja muka tungkus pamaksudan, ngedalkeun anu lawas kapiangen.
Parasadérék,
Sakumaha anu tos kauninga ku sadayana, ray dinten, ray dinten téh masarakat urang teu aya kendatna ditaragal ku kabudayaan anu jolna ti luar. Dina leresan bocok mah tangtos pisan kabudayaan Sunda téh. Sakapeung mah urang téh sok salempang, boa-boa baris karandapan jati kasilih ku junti. Tapi ah, palias teuing.
Kanggo ngungkulan ieu kaayaan anu kacida pikasalempangeunana, teu aya sanés, urang anu sadaya sugri ka Sunda kedah guyub akur, sapamadegang ngahiji, pikeun ngaujudkeun katahanan budaya Sunda. Pikeun ngahontal hal ieu, urang peryogi nyusun léngkah-léngkah sareng stratégi, anu salajengna dilaksanakeun kalawan daria.
Ku émutan sim kuring, kaayaan anu sapertos ayeuna téh teu tiasa diantep, urang teu tiasa api lain meungpeun carang, jalaran hal ieu téh janten masalah ungkulaneun sugri urang Sunda. Atuh kantenan kedah aya riungan anu medar sareng nembrakkeun masalah, enggoning mikawanoh masalah naon anu saleresna dipayunan ku urang sadaya, hususna masalah anu aya rambat kamaléna sareng seni, budaya, katut basa Sunda. Upami urang sadaya parantos sapanyawangan kana jentulna masalah, nembé urang barembug deui, kedah kumaha ngungkulanana. Anu gaduh kawajiban pikeun milarian tarékah masalah téa, teu aya deui iwal ti tilu pihak, nya éta paraseniman sareng organisasina, pamaréntah, sareng masarakat. Ku émutan, ieu riunagn ogé parantos pepek sadaya wakilna.
Salajengna, naon anu jadi udagan sim kuring saparantos pamaksadan tadi diuningakeun, teu aya sanés, nya éta ayana pandangan sareng sikep anyar kana budaya Sunda, bari sakantenan nangtoskeun léngkah naon baé nu kedah dipilampah ka payunna. Kitu udagan sim kuring téh.
Para sadérék sadaya,
Numutkeun panitén sim kuring, sabagian ageung masarakat urang, kitu deui paragegedén nagara, masih kénéh kagungan anggapan yén seni budaya téh ngan pikeun hiburan, ngan mangrupi produk pikeun ngalelejar manah. Tebih tangéh kana tiasa ngajénan yén seni budaya téh hiji ciri idéntitas bangsa, ajén diri nu baris ngawujudkeun citra bangsa.
Anggapan sabagian ageung masarakat anu sapertos disebat nembé téh ngagambarkeun yén wawasan seni budaya "maranéhna" masih kénéh cupet tur heureut. Hal ieu teu tiasa diantep, urang kedah satékah polah nyingraykeun lalangsé paneuteup anu cupet téa.
Kanggo conto kumaha hasilna seni budaya anu tadina ukur jadi miliki hiji bangsa, nanging ahirna janten banda seni budaya dunya, contona karya seni Léonardo da Vinci, Van Goh, Rembrant, Picasso, Mozart, Beethoven, sareng seueur-seueur deui.
Sapanjang seni budaya mung ukur dianggap barang kanggo hiburan, seni budaya Sunda moal pinanggih sareng komara ajénna. Ku kituna pandangan sareng anggapan anu teu merenah téh kedah ditarékahan sina robih.
Upami dititénan kaayaan seni budaya Sunda ayeuna, aya anu nimbulkeun kareueus, matak ageung manah. Nanging aya deui anu matak pikasalempangeun, boa-boa baris muguran nu antukna mung kantun ngaran. Seni budaya nu matak janten bingah téh tiasa tumuwuh ku karancagéan senimanna, upamina waé jaipong, anu parantos ngalanglang dunya, seni karawitan anu dijejeran ku sadérék Nano, wayang golék anu ditaratas ku sadérék Asép Sunandar, gotong singa, rampak kendang, sareng sajabina. Dupi anu pikamelangeun, tétéla langkung seueur deui, nya éta kasenian tradisional anu kiwari katélér-télér, kirang dipiroséa.
Parasadérék anu dpihormat,
Paraseniman, budayawan, sareng masarakat urang ayeuna saleresna nuju aya di tengah-tengah adu hareupanana sababaraha kakiatan, upamina waé
TRADISI X MODÉREN
PROFÉSIONALISME X AMATIRAN
HUKUM ALAM: NU KUAT NGAGILES NU HÉNGKÉR
sareng sajabina.
Mayunan kaayaan sapertos kieu, urang teu tiasa cileureun, cicingeun. Hal ieu anu janten masalah urang kiwari téh.
Sateuacan sim kuring mungkas pisanggem, aya anu hoyong didugikeun heula ka sdayana, ieu riungan Lawung Budaya téh sanés kanggo madungdengkeun béntenna pamendak, sanés kanggo ngadu arguméntasi, nanging kanggo nembrakkeun rupi-rupi masalah nu aya rambat kamaléna sareng seni budaya katut basa Sunda. Anu dipiharep ti parasadérék teu aya sanés kersa sasarengan ngawincik nu janten masalah urang téa, lajeng kumaha cara ngungkulanana, sareng urang nyobi-nyobi bari prak ngagarapna.
Urang wujudkeun silihasih, silihasuh, sareng silihasah, tegesna: silihasih ku rasa mimitran anu wening, silihasuh ngajénan sasama numutkeun profésina, silihasah padanambihan katerang.
Mung sakitu anu dipisanggem.
Wabillahitaufik wal hidayah,
Wassalamu 'alaikum warohmatullohi wabarokatuh.
Catetan: Ieu biantara didugikeun ku Acil Bimbo,
dina riuangan Lawung Budaya Bogor, 11 Oktober 1987.
Sumber: Drs. Tatang Sumarsono. 2006. Biantara Basa Sunda.
Bandung: CV Geger Sunten.
(http://sundagasik.blogspot.com/2010/01/biantara-bubuka-dina-acara-lawung.html)


c: text/html

text:
Madu
Madu mangrupakeun cairan kentel amis nu dihasilkeun ku nyiruan jeung serangga lianna tina sari kembang (nectar).
Madu téh jauh leuwih amis batan gula, sarta moal bari, kusabab kandungan gulana anu luhur bisa maéhan baktéri (plasmolisis). Ragi ogé moal bisa tumuwuh dina madu, sabab kalembaban madu handap teuing. Kalembaban madu alami téh kira 14%-18%, sahingga mun kalembabanana tetep handapeun 18%, moal aya organisme nu bisa baranahan dina madu.
Baca ogé[édit | sunting sumber]
Tumbu kaluar[édit | sunting sumber]
- National Honey Board
- Honey.com - The Honey expert
- American Academy of Allergy Asthma & Immunology's abstract of U. Conn. study
- Article on the composition & characteristics of honey
- Australian Government scientific report evaulating the safety of honey for use in listable medicines

robotstxt: allowed

filter: keep


text:
Carita-Carita Sunda
1. SUBALI
“Saalus-alusna Jelema Nyaéta Jelema Anu Méré Mangpaat ka Sasama”
Kacaritakeun Subali dibabarkeun ngaliwatan buuk indungna, kukituna dibéré ngaran Bali atawa Subali. Sanggeus déwasa, Subali jadi raja bangsa Wanara di Karajaan Kiskénda, sedengkeun Sugriwa minangka wawakilna.
Subali sarta Sugriwa nyaéta sapasang Wanara kembar anu dilahirkan ku saurang ibu, tapi béda bapa. Duanana pada-pada putra déwa. Subali nyaéta putra Indra, sedengkeun Sugriwa mangrupa putra Surya.
Subali sarta Sugriwa lahir ka dunya normal siga nu sejen, miboga ngaran Guwarsi jeung Guwarsa. Maranéhanana ngabogaan lanceuk awéwé ngaranna Anjani. Tiluanana mangrupa anak Resi Gotama sarta Déwi Indradi anu cicing di Pertapaan Agrastina.
Dina hiji poé Anjani, Guwarsi, sarta Guwarsa guntreng marebutkeun cupu indungna anu kacida éndahna. Éta hal dipikanyaho ku Gotama. Indradi ogé digeroan sarta ditanya ti mana éta cupu asalna. Gotama sabenerna nyaho lamun éta cupu téh barang kahyangan milik Batara Surya anu ngaranna Cupumanik Astagina. Indradi anu sieun cicing teu daék némbalan. Gotama anu ambek alatan ngarasa dihianatan ngutuk pamajikanana jadi tugu. Manéhna tuluy ngalungkeun eta tugu jauh pisan, nepi ka murag di perbatasan Karajaan Aléngka.
Sanajan kaleungitan indung, katilu anak Gotama tetep waé ngaributkeun Cupu Astagina. Gotama ogé miceun éta barang buni pisan.Taya nu nyahoeun sasaha ogé, Cupu Astagina murag di hiji lahan kosong sarta robah jadi talaga. Guwarsi sarta Guwarsa barang nepi kai deukeut éta talaga gura-giru nyeburkeun diri rék néangan cupu anu murag ka jero éta talaga. Sabot kitu duanana robah wujud jadi wanara. Anjani anu kakara anjog ngarasa kapanasan. Manéhna ogé sibeungeut ngagunakeun cai talaga. Balukarna, beungeut sarta leungeunna robah jadi beungeut sarta leungeun wanara.
Anjani, Guwarsi, sarta Guwarsa ngadep Gotama jeung ngarasa hanjelu. Tiluanana ogé diparéntahkeun pikeun tapa mencilkeun diri. Anjani tapa di Talaga Madirda. Jaga manéhna papanggih jeung Batara Guru sarta nampa saurang putra ngaranna Hanoman. Guwarsi sarta Guwarsa anu geus ganti ngaran jadi Subali sarta Sugriwa unggal tapa di Gunung sarta Leuweung Sunyapringga. Éta tilu anak Gotama téh indit ka tempat tujuan séwang-séwangan. Luyu jeung bapa maranéhanana, Anjani tapa jeung dibuligir kawas bangkong, Subali ngagantung dina tangkal kawas kalong, sedengkeun Sugriwa ngangkat sukuna kawas uncal.
Subali panggih jeung Rahwana raja bangsa Raksasa ti Karajaan Alengka. Maranéhanana kungsi tarung alatan Rahwana datang pikeun ngelehkeun Karajaan Kiskenda. Tapi dina éta patarungan Rahwana éléh. Rahwana saterusna guguru ka Subali. Rahwana anu calakan sandiwara ngayakinkeun Subali yén dirina geus tobat. Subali ogé ngajarkeun Aji Pancasunya ka Rahwana. Manéhna ogé sok nasehatan Rahwana sangkan ngagunakeun élmu kasebut di jalan kebenaran.
Rahwana anu geus nampa élmu kakara boga niat nuluykeun pikeun ngawasa dunya. Leuwih tiheula manéhna satekah polah nyingkahkeun Subali anu dianggapna minangka panghalang. Manéhna ogé ngirimkeun gandekna anu ngaranna Marica pikeun nyamar minangka ladén Tara. Éta ladén palsu jelmaan Marica datang sarta ngalaporkeun ka Subali yén Tara saban poé disiksa Sugriwa. Sugriwa ogé ngungkit-ngungkit ngaran Subali unggal nyiksa Tara. Subali ambek ngadéngé éta laporan. Manéhna ogé ngadatangan Sugriwa di Kiskenda. Sugriwa nyerang tanpa ampun. Awakna dialungkeun nepi ka murag sarta kacepét dina sapasang tangkal asem kembar di penclut Gunung Reksyamuka. Subali saterusna cicing di Karajaan Kiskenda sarta nikah ka Tara saterusna lahir Anggada.
2. RAMAYANA
Prabu Dasaratha ti nagari Ayodya ngabogaan opat putra; Rama, Bharata, Laksmana sarta Satrughna. Mangka hiji poé saurang resi ngaranna Wiswamitra nyungkeun bantuan Sri Paduka Dasaratha pikeun nulunganana ngaleupaskeun patapaanna tina serangan para buta.Mangka Rama sarta Laksamana indit.
Di pertapaan, Rama sarta Laksmana maéhan kabéh buta sarta saterusna maranéhanana nuju nagari Mithila di mana diayakeun hiji sayembara.Saha meunang bias meunang putri raja ngaranna Sita.Para peserta dititah mentangkeun gondéwa anu nyaksian lahiran Sita.Teu saurang ogé kajaba Rama, mangka maranéhanana ogé nikah sarta tuluy balik ka Ayodya.
Di Ayodya Rama hiji poé baris disiapkeun pikeun nganobatkeun raja, alatan manéhna nyaéta putra cikal.Tapi Kaikeyi, salah saurang pamajikan raja Dasaratha anu béda ibu Rama berakta yén sri baginda kungsi jangji yén Bharata anu baris jadi raja. Mangka sanajan beurat haté raja Dasaratha ngabulkeun alatan memang kungsi jangji kitu.Saterusna Rama, Sita sarta Laksmana indit ninggalkeun karaton. Selang sawatara lila, raja Dasaratha maot sarta Bharata néangan maranéhanana. Manéhna ngarasa henteu pantas jadi raja sartaménta Rama pikeun balik.Tapi Rama nampik sarta mere saldalnya (basaSansekerta: pâduka) ka Bharata minangka lambing kakawasaanana.
Relief Sita anu diculik.Relief ieu aya di Candi Prambanan, Jawa Tengah.
Mangka Rama, Sita sarta Laksmana aya di leuweung Dandaka. Di ditu aya saurang raksasi ngaranna Surpanakha anu murag asih ka Laksmana sarta manéhna nyamur jadi wanoja geulis.Tapi Laksmana teu junun dibujuk nyasarta malahan pamustunganana tungtung irungna potong.Surpanakha ambek sarta ngadu ka lanceukna sang Rahwana (Rawana) sarta ngolo pikeun nyulik Sita sarta rék dipigarwa. Pamustunganana Rahwana ngajurungan Marica, saurang buta pikeun nyulik Sita.Tuluy Marica nyieun tipuan sarta nyamur jadi uncal ema sanu éndah.Sita kataji sarta ménta salakina pikeun néwakna.Rama ninggalkeun Sita babarengan Laksmana sarta indit ngudag si uncal emas.Si uncal emas pohara kesit sarta teu bias ditéwak, pamustunganana Sri Rama kaluman sarta manah éta uncal.Si uncal emas ngajerit kanyenyerian robahjadi deui jalma buta sarta paéh.Sita anu aya di kejauhan mikir anu ngajerit nyaéta Rama sarta ngajurungan Laksamana néanganana.Laksmana nampik tapi pamustunganana daék sanggeus diééra sarta dituduh Sita yén manéhna haying ngabogaanana. Pamustunganana Sita diancik sorangan sarta bias diculik ku Rahwana.
Gorowokan Sita kadéngé ku manuk Jatayua nu kungsi babaladaqn jeung prabu Dasaratha sarta manéhna usaha nulungan Sita.Tapi Rahwana leuwih kuats arta bias ngéléhkeun Jatayu. Jatayu anu sakarat masih bias laporan ka Rama sarta Laksmana yén Sita dibawa ka Léngka, karajaan Rahwana.
Saterusna Rama sarta Laksmana néangan karajaan ieu.Di hiji wewengkon maranéhanana paamprok jeung monyét-monyét sarta hiji raja monyét ngaranna Bali anu nyulik pamajikan lanceukna.Pamustunganana Bali bias dibunuh sarta pamajikanana dipulangkeun ka Sugriwa sarta Sugriwa daék mantuan Rama. Pamustunganana kalayan pitulung bala soldadu monyét anu dipingpin ku Hanuman, maranéhanana junun maéhan Rahwana sarta ngaleupaskeun Sita.Sita tuluy diboyong balik ka Ayodya sarta Rama dinobatkeun jadi raja.
3. RAMA JEUNG SINTA
Kacaritakeun dina hiji nagara anu ngarana Mantili aya hiji putri anu geulis kawanti-wanti endah kabina-bina nya wastana Dewi Sinta. Anjeunanana teh putri raja nagara Mantili nyaeta Prabu Janaka. Dina hiji waktu sang Prabu ngayakeun sayembara kanggo ngengingkeun sang pangeran kanggo putrina anu di pikayaah yaeta Dewi Sinta. Jeung tungtungna sayembara eta teh di menangkeun ku putra mahkota karajaan Ayodya nya wastana teh Raden Rama Wijaya. Tapi kacarita keun oge aya deui saorang raja Alengkadiraja nyaeta Prabu Rahwana, anu keur mikahareup katresna mung sanes ka dewi Sinta tapi ka Dewi widowati. Titingalian Rahwana Sinta teh dianggap jelemaan dewi Widowati anu diiimpikeunnana.
Dina hiji perjalanan Rama Sinta jeung Lesmana keur ngaliwatan leuweng geledegan anu namina leuweng Dandaka, si raksasa Prabu Rahwana nunutur wae anu di incer na mah Sinta, lantaran rek nyulik Sinta rek dibawa ka Istanana tuluy rek di jadikeun pamajikannana teu lila Rahwana teh ngarobah salah sahiji pembantuna nyaeta Marica jadi Kijang kencana. Tujuannana keur mancing Rama ngaburu eta Kijang jadi-jadian kusabab eta teh kahayang Sinta, jeung bener weh sangges Sinta ninggal eta Kijang, Sinta hoyong Rama newak eta Kijang. Ku sabab eta kahoyong istrina anu di pikayaah Rama ngaleos keur ngaburu eta Kijang ninggal keun Sinta jeung Lesmana. Kusabab geus lila Rama ningalkeun Shinta jeung Lesmana, shinta geus teu ngareunah hate ka Rama.
Terus menta tulung ka Lesmana pikeun nyusulan Rama. Sa acan ditinggalkeun Shinta Lesmana nyiapkeun panyumputan keur ngajaga Shinta nyaeta nyieun lingkaran magis.Shinta ulah ngaluarkeun saeutik oge tina anggota bandanna ngameh kasalametanana tetep ka jamin, saeunggeus lesmana ninggalkeun Shinta, Rahwana rek beraksi keur nyulik shinta, ngan usaha eta gagal kusabab aya lingkaran magis tea. Rahwana neangan cara deui, carana nyamar jadi brahmana tujuananna keur nyokot hate shinta keur mere sedekah, tipuan muslihat nu dipake mere hasil yen shinta ngaluar keun lengeuna keur mere sedekah teu sadar shinta geus ngalanggar ketentuan lingkaran magis nyaeta ulah ngaluarkeun saeutik oge anggota badan. Kusabab embung katinggaleun Rahwana buru-buru metot leungeun Shinta keur kaluar tina lingkaran.
Salajeungna Shita teh di candak ka istana Rahwana di Alengka. Di tengah perjalanan saacan tepi ka Alengka aya manuk garuda anu wastana ngarana Jatayu uninga nyaho ka Dewi Shinta yen Dewi Shinta teh puteri Prabu Janaka anu mangrupikeun sobat deketna Jatayu. Niat bade nulungan Dewi Shinta ngan hanjakal Jatayu eleh ku Rahwana. Dina wangsa nu sami, rama terus ngaburu eta Kijang sareng akhirna mah Rama tiasa manah eta Kijang teh robah deui jadi raksasa dina wujud saeunyana, Marica ngalawan ka Rama sehingga aya kajadian adu jajaten diantara kaduana anu akhirna Rama tiasa ngelehkeun Marica ku panahna.
Dina mangsa nu sami Lesmana tiasa mendakan Rama sareng dua nana tiasa mulih ka tempat dimana Shinta ditinggalkeun mungsa dugina ka eta tempat Shinta tos teu aya. Salajeungna Rama sareng Lesmana milarian eta Dewi Shinta, terus papendak sareng Jatayu anu tos boborot kugeutih, Rama nyangki Jatayu nyulik Shinta, mungtiasa dicegah ku Lesmana. Tina cariosan Jatayu tiasa ka uninga yen nu nyulik Shinta teh nyaeta Rahwana teu kungsilila Jatayu maot.
Rama sareng Lesmana angkat ka istana Rahwana, di tengah jalan pendak sareng monyet bodas anu ngarana Hanoman anu keur milarian kesatria pikeun ngelehkeun Subali. Subali teu nyaeta lanceuk na Sugriwa emangna Hanoman nu jadi lanceuk ngarebut ka bogohna dina nyaeta dewi tara. Ringkes carita rama sayagi rek ngabantung elehkeun subali jeung tungtungna usahana ngahasilkeun yen dewi tara jadi istrinasugriwa. Dina kasempetan eta nyaritakeun yen rama jeung lesmana rek neraskeun milarian shinta anu diculik kurahwana di istana alengka.
Kusabab geus ngarasa boga budi ka rama, sugriwa teh nawarkeun bantosan pikeun milari shinta, nyaeta mimitina ngutus hanoman ka istana alengka. Rek neangan rahwana nu nyumputkeun shinta jeung ngaluntik kekuatan pasukan rahwana.
Taman argasoka teh taman karajaan alengka tempat dimana shinta meakeun poe-poe nungguan dipapageun kusalakina. Diagrasoka di baturan Trijata kamenakan rahawana salian tidinya oge ngusahakeun ngolo shinta ngarah jadi pamajikan rahwana. Geus sababaraha kali rahwana menta jeung maksa shinta jadi pipamajikaneun nanan ditolak wae nepi keun rahwana beak kasabaranana jeung boga niat haying maehan shinta tapi teu bisa da dihalangan ku Trijata. Dina kanalangsaannana shinta di taman agrasoka, shinta ngadangu aya nu ngahariring ku monyet bodas anu keur naluntik, saenggeus kanyahoan mah shinta the buru-buru hanoman teh manyunan ka shinta teras nerangkeun maksad kasumpinganana diutus ku carogena shinta nyaeta Rama. Saatos ngadugikeun maksadna Hanoman teh buru- buru ngaluntik deui kekuatan karajaan alengka. Carana teh nyaeta ngaruksak kaendahan taman karajaan, tungtungna Hanoman teh di tewak ku Indrajit putra rahwana terus dibawa ka Rahwana, kusabab ngambek Hanoman teh rek dipaehan tapi ditulungan ku adina nyaeta Kumbakarna. Kusabab dianggap nantang nya kumbakarna teh di usir ti karajaan Alengka, tapi tungtungna Hanoman teh tetep kudu di hukum nyaeta kudu diduruk hirup-hirup tapi Hanoman teh lain paeh diduruk malah Hanoman ngaduruk karajaan Alengka jeung manehna bisa kabur. Sabalikna ti alengka Hanoman ngadongenkeun sagala kajantenan jeung kaayaan karajaan alengka ka rama. Saatos aya laporan kitu the rama boga niat rek indit ka karajaan alengka jeung dituturkeun ku pasukan monyet anak buah Hanoman.
Kacaritakeun di istana rahwana jadi perang, ngamimitian ti pihak alengka dipimpin ku indrajit.Dina sajeroning perang eta the indrajiteleh.Alengka ka desek ku tentara rama, nya kumbakarna raksasa anu bijaksana dipiwarang ku rahwana jadi senapati perang kumbakarna nyanggupan tapi lain jang ngabela lanceukna anu murka namun keur ngabela Alengkadiraja. Dina peperangan ieu kumbakarna bisa dielehkeun ku rama kalawan maot nu di pika hormat ku bangsana. Kusabab raina maot, tungtungna rahwana ngalawan sorangan manyunan rama, nya dina peperangan eta teh bisa dieleh keun kupasukan anu dipingpin ku rama. Rahwana maot ku panah pusaka rama jeung digencet kugunung Sumawana anu dibawa ku Hanoman.
Saeunggeus peperangan anu sakitu kacida rongkahna jeung elehna ti pihak alengka nya rama the bungah teu aya papadanana, asup kajero istana bari milari bojona. Teu hilap hanoman nganterka taman argasoka keur nepangan Shinta. Tapi rama teh nolak kusabab nganggap Shinta teu leres salami aya dikarajaan Alengka, rama teh nyungkeun buktos kasuciannana nyaeta ngalakukeun ngaduruk sorangan. Kusabab leresna kesucian shinta sareng pitulungna ti dewa api Shinta teu salamet tina seuneu. Jeung kabuktikeun rehna shinta teh masih keneh suci jeung tungtungna Rama teh tiasa narima deui shinta, kalawan suka bungah anu teu aya papadana. Jeung tungtungna dina carita eta maranehna balik deui ka istanana.
4. PRABU DASARATA
Di karajaan Ayodhya anu makmur, rajana nyaéta Prabu Dasarata. Manéhna nyaéta saurang raja anu amat dicinta sakumna rahayatna. Dina mangsa pamaréntahanana, karaharjaan ngaronjat, hasil panén melimpah, perdagangan maju pesat. Tiasa disebutkeun ampir euweuh kesengsaraan sarta kamiskinan.
Dasarata ngabogaan tilu permaisuri, nyaéta Kosalya, Sumitra, sarta Kekayi. Dina kahirupan asmara, Dasarata reujeung katilu pamajikanana ieu ngarasa bagja sarta henteu miboga masalah. Tapi ti katilu wanoja ieu anu pang sanggup minuhan hasrat
ragawi Dasarata nyaéta Kekayi. Dipanon Dasarata, ibarat obor, Kekayi henteu kungsi redup. Manéhna sok bersinar, burahay, sarta sanggup méré naon anu dipikahayang salakina, ampir dina unggal wayah.
Sabot anjog waktuna para pamajikan Dasarata ieu dikaruniaan turunan, dewi Kosalya ngababarkeun saurang lalaki kasep anu dibéré ngaran Rama, anu tinangtu jadi putera makuta karajaan Ayodhya. Saterusna dewi Kekayi ngababarkeun putera mungil
rupawan anu ngaranna Bharata. Pamungkas ti dewi Sumitra lahir dua putera kembar, Laksmana sarta Satrugna. Kaopat anak lalaki kasep ieu tumuwuh kalayan cageur, hirup rukun, silih tulung nulungan hiji sarua séjén. kacerdasan sarta kapinteuran dina sagala hal ti putera2 karaton ieu nyampurnakeun kabagjaan kulawarga karaton.
Saéstuna, aya riwayat ti mangsa katukang Dasarata anu jaga tiasa jadi mangaruhan ka lalampahan nasibna. Dina waktu Dasarata masih ngora sarta tacan nikah, manéhna resep moro sarta ngabogaan kabisaan maenkeun panah hiji hal kalayan pas ngan ukur ku
ngaregepkeun sorana waé. Hiji peuting, Dasarata moro ka tengah leuweung. Di tepi hiji walungan, manéhna ngadéngé sora gajah anu keur inum. Teu kudu nempo sasaran manéhna geura-giru ngalaan anak panahnya. Tapi manéhna reuwas alatan ujug-ujug makhluk kasebut ngagorowok jeung sora manusa. Waktu manéhna ngadeukeutan sarta nempo sasaranna, kasampak saurang pertapa ngora ngagolepak teu daya. Manéhna katempo ambek dina kanyenyeri, sarta ngomong yén kadua kolotna anu lolong keur nungguan dirina mangmawakeun cai.
Saméméh maot, sang pertapa ngora éta ngajurung ambéh Dasarata membawakan cai ka hareupeun kadua kolotna anu lolong
sarta kolot renta. Dasarata ngajalankeun permohonan pamungkas kasebut sarta ngécéskeun kajadian anu lumangsung ka kadua kolot si nonoman. Dasarata ogé ménta hampura dina maranéhanana luhur kajadian éta.
Ngadéngé guaran Dasarata, kadua kolot kasebut ngajurung Dasarata ambéh manéhna nganteur maranéhanana ka tepi walungan pikeun saukur nyepeng jasad puteranya anu dipikancinta pikeun pamungkas kalina. Saterusna, maranéhanana ngayakeun upacara pambeuleman anu meujeuhna pikeun puteranya. Alatan rasa cintana anu kitu badag dina puteranya, kadua kolot éta sapuk ngaleburkeun diri babarengan ka seuneu pambeuleman. Saméméh luncat ka jero seuneu, bapa si nonoman ngalieuk ka Dasarata sarta ngomong yén Dasarata baris narima balesan luhur gawénana éta.
Jaga hiji waktu engké, Dasarata baris mati nelangsa dina kahanjelu alatan ditinggalkeun ku puteranya anu pang dicinta sarta dijadikeun tumpuan harepan.
Kajadian séjén ti mangsa katukang Dasarata, ayeuna sanggeus manéhna nikah, nyaéta sabot manéhna ngagabung kalayan pasukan batara Indra ti Kahyangan ngalawan pasukan buta penyerang kahyangan. Dasarata ngalaman tatu tatu anu cukup parna sanggeus
junun ngéléhkeun para buta éta, komo nyawana ampir henteu deui
katulung alatan parnana tatu-tatu anu dideritana. Pamajikan anu sanggup ngarawat, ngobatan sarta nungguan salila Dasarata gering henteu séjén nyaéta dewi Kekayi.
Diperlukeun kasabaran sarta katahanan awak rongkah pikeun ngalakonan kabéh éta, hiji hal anu Kosalya sarta Sumitra, kadua pamajikan Dasarata anu séjén, henteu piboga.
Dasarata rumasa reueus kana kasatiaan Kekayi, ku kituna manéhna ngucap pikeun daék minuhan dua paménta Kekayi, naon waé éta. Tapi Kekayi ngomong pikeun nunda paméntana, nepi ka manéhna merlukeunana. Toh, kedal saurang raja nyaéta leuwih ti hiji pasini.
Hubungannana sareng kaagamaan nyaeta , “Kekayi nyaeta pamajikan anu sholeh sarta satya ka salakina meskipun dinu kaadaan naon bae, sabab nu ngaranna salaki mah imam dinu kaluwarga“
Kutipan eta aya hubungannana sareng kasetiaan Kekayi kanu jadi bojo nyaeta Prabu Dhasarata.
“maneh tong sombong kanu naon nu ku maneh kabisa, allah anu leuwih kuasa kanu diri maraneh sadaya”
Kutipan eta aya hubungannana sareng kasombongan Prabu Dhasarata kana kabisaanana dina maenkeun panah, nepikeun ka salah sasaran.


text:
Gelombang pamawa
Gelombang pamawa (Basa Indonésia: gelombang pembawa, Basa Inggris: carrier wave, Basa Walanda: draaggolf) nyaéta wangun gelombang (biasana sinusoida) anu dimodifikasi (ditumpangan sinyal informasi) pikeun ngawakilan informasi anu dianteurkeun. Gelombang pamawa ieu biasana miboga frékuénsi anu jauh leuwih luhur (gancang) batan sinyal anu ngandung informasina.
Dina siaran radio, gelombang pamawa dipaké ku pakakas pangirim (transmitter) waktu ngirimkeun isarat (sinyal) ngaliwatan rohangan bébas atawa bahan tinangtu (contona cai pikeun komunikasi kapal selam) sahingga isarat kasebut bisa dipikangarti ku hiji pakakas panarima (receiver).
Pikeun pengiriman isarat sora (voice), aya dua wanda modulasi anu ilhar dipaké nyaéta modulasi frékuénsi atawa Frequency Modulation (FM) sarta modulasi amplitudo atawa amplitude modulation (AM). Sora dina FM atawa AM dikirimkeun kalayan bantuan gelombang pamawa. Pangiriman isarat gambar (image) ngagunakeun modulasi Vestigial-sideband modulation (VSB) anu mangrupa varian ti Single-sideband modulation (SSB). Modulasi SSB réa dipaké dina komunkasi handy talky.
Sanggeus gelombang pamawa dimodulasi (ditumpangan) ku isarat, mangka baris lumangsung dibangkitkeeun frékuénsi harmonik (harmonic frequency) anu lega. Harti lega di dieu nyaéta réa. Dina modulasi VSB sarta modulasi SSB, kalolobaan frékuénsi gelombang pamawa ditambah frékuénsi harmonikna sarta disaring atawa ditapis pikeun ngahémat rubakpita (bandwidth).
Frékuénsi hiji setasiun radio, contona radio SUARA METRO Jakarta nu boga frékuénsi 107,8 MHz, sabenerna mah mangrupa frékuénsi ti gelombang pamawa anu dipaké. Gelombang pamawa ieu henteu meunang sambarangan, tapi kudu meunang idin ti regulator telekomunikasi di Indonésia, dina ha lieu Direktorat Jenderal Pos dan Telekomunikasi.
Sawatara padika komunikasi radio panganyarna henteu deui ngagunakeun gelombang pamawa nu katara, contona dina padika spektrum sumebar (spread spectrum) sarta pita ultra-rubak (ultra wide band) jeung COFDM. Anu pamungkas ieu dipaké pikeun pangiriman siaran televisi HDTV.
Tumbu kaluar[édit | sunting sumber]
Carrier Wave ti Texas University


text:
Contoh Pidato Contoh Pidato Sunda Biantara Nyérénkeun
Contoh Pidato Sunda | Biantara Nyérénkeun jeung Narima Calon Pangantén | Biantara Sesepuh ti Calon Pangantén Awéwé contoh pidato contoh pidato sunda biantara nyérénkeun Contoh Pidato Sunda | Biantara Nyérénkeun jeung Narima Calon Pangantén | Biantara Sesepuh ti Calon Pangantén Lalaki
Contoh Surat Serah Terima Barang ~ Tutorial Kuliah Online
Blog ini didedikasikan untuk dunia pendidikan di Indonesia, artikel dan materi kuliah di blog ini adalah kumpulan dari banyak buku dan literatur (baik pengertian kakawihan dalam bahasa sunda aansi Ririungan Ririungan urang karumpul Meungpeung deukeut hayu urang sosonoan Macangkrama urang ngawadul Urang silih tempas silih élédan Moal lila jeung babaturan
Kamus Basa Sunda Blogna Kang Héndry Manfaatkeun
berguna banget ni kamus…aku bisa tau sodara2 Q ngomong apaan..aku orang sunda jg sunda kasar…ceplok batok..malu maluin… kamus indonesia sunda ~ kamus bahasa sunda Wilujeung dongkap kami ucapkeun ka sadaya rerencangan anu atos ngalongok ieu pakakas (Blog). Kami oge nyuhunkeun dihapunteun bilih aya kalepatan rek eta kakirangan


text:
Kembang Tanjung Panineungan Pébruari 13, 2006Posted by adhiawardana in Lagu Sunda.
trackback
Anaking Jimat Awaking
Basa Ema Mulung Tanjung Rebun-rebun
Di Pakarangan Nu reumis Keneh
Harita Keur Kakandungan Ku Hidep
Geus Opat Taun Katukang
Ema Nyipta Mulung Bentang
Nu Marurag Peuting Tadi
Benteng Seungit Ditiiran
Pangangguran
Anaking Jimat Awaking
Basa Ema Mulung Tanjung Rebun-rebun
Bet Henteu Sangka Aya Nu Datang
Ti Gunung Rek Ngabejakeun Bapa Hidep
Nu Opat Poe Teu Mulang
Ngepung Gunung Pager Bitis
Cenah Tiwas Peuting Tadi
Layonna Keur Kadieukeun
Dipulangkeun
Harita Waktu Layonna Geus Datang
Ema Ceurik Ieuh … Balilihan
Ras Ka Hidep Ieuh Na Kandungan
Utun Inji Budak Yatim Deudeuh Teuing
Harita Waktu Layon Geus Digotong
Ema Inget Kana Tanjung
Dikalungkeun Na Pasaran
Kembang Asih Panganggeusan Ieuh… Ti duaan
Anaking Jimat Awaking
Lamun Ema Mulung Tanjung Reujeung Hidep
Kasuat-suat na Pipikiran
Tapina Kedalna Teh Kuhariring
Hariring Eling Ku Eling
Kana Tanjung Nu Dipulung Eh …
Kembang Tanjung Nu Nyeungitan Pakarangan
Nu Nyeungitan Hate Urang, Panineungan
Pairan»
- 1. dede - Agustus 6, 2007
-
bade yuhun keun tembangna tiasa teu
- 2. Kang Zid ti Banten Kidul - Oktober 30, 2007
-
aduh ieung mani aya ku waas.Emut jaman kapungkur,basa budak,hanjakal barudak ayeuna mah geus poho ka temah wadi.Leuwih apal lagudeungeun nu cenah mah gaul, gengsi jeung moder. Emh teungteuingeun lagu jeung budaya sunda bakal tumpur. Kumaha tah dulur-dulur ?
- 3. edwin-bintaro - Juni 19, 2008
-
Yaktos Kang…., mani waas pisan.
- 4. Rizky dimas - Désémber 22, 2008
-
kang,sae pisan nineung pisan kana lagu ieu teh.
hatur nuhun ah…….
- 5. Wawan - Méi 30, 2009
-
sumuhun, kagagas pisan Kang…


text:
Cakrawarman
Cakrawarman nyaéta panglima perang sarta mahamantri Karajaan Tarumanagara mangsa pamaréntahan Maharaja Purnawarman. Loba meunang dina perang mangsa Purnawarman ngalegaan daérah kakawasaanana. Dipercaya ngawakilan Purnawarman dina upacara resmi. Lamun Purnawarman aya halangan, saperti dina upacara salametan sanggeus réngsé meneran alur walungan Sarasah atawa Manukrawa anu lumangsung ti tanggal 11 parogelap bulan Kartika nepi ka tanggal 14 parogelap bulan Margasira warsih 335 S (17 Nopémber 412-7 Januari 413 M).
Manéhna jadi jelema kadua sanggeus raja, lébér wiwaha, gedé pangaruhna di satungkebing wewengkon Tarumanagara. Nurutkeun naskah Pustaka Rajya-rajya i Bhumi Nusantara karya Tim panitia Naskah Pangeran Wangsakerta, nalika Wisnuwarman, anak Purnawarman, ngaganti bapana salaku raja, Cakrawarman - anu nganggap dirina leuwih patut jadi raja - ngabaruntak sarta ngalibetkeun sababaraha raja bawahan lianna. éta Pemberontakan téh lumangsung salila 28 poé, ti tanggal 14 parogelap bulan Asuji nepi ka tanggal 11 parogelap bulan Kartika warsih 350 S (21 Oktober-18 Nop. 437 M).
Rujukan[édit | sunting sumber]
- Ensiklopedi Sunda: Alam, Manusa, Budaya (Rosidi, dkk: 2000)


text:
REG Si Ujang ngarandeg hareupeun kios Mang Udin, hareupeun Termi¬nal Wanayasa. Capa-cipi kana tong¬gongna. Ceg nyokot suling anu diselap¬keun kana bagian tukang calanana. Tongkatna disarandékeun kana awak¬na. Tulat-tulit niup suling nyusurup wirahma. Gelik ngalagu. Karunya, aduh-aduh karunya, hayang ngapung ngawang-ngawang teu boga jangjang. Nu ngadéngékeun milu nuturkeun dina je¬ro haténa.
"Salagu deui, Jang!" ceuk Si Darto, supir mobil Sagalahérang.
Teu talangké Si Ujang niup deui su¬lingna. Somse Enéng mani somse som-bong sekali. Nu nalangkring di teras kios Mang Udin saregep ngadéngé¬keun. Malah nu tadina jauh ogé, nya¬lampeurkeun, lolobana supir jeung ke¬nék. Rengsé lagu "Somse".
"Deui Jang, tapi lagu dangdut," ceuk Si Édén, lembing di dinya. Tulit-tulit. Di dalam buku harian, tut-tut tulit-tut. Nu nanggap mimiti édég. Si Ujang anteng niup suling, lagu¬na "Dana Asmara". Si Édén nyokot sa¬pu nyéré ti pipir kios Mang Udin, dikep¬rak-keprak. Si Darto nakolan dreum sapotong wadah runtah. Si Uyo nabeuh tabeng mobil Sagalahérang nu keur ngetém hareupeun kios. Réngsé lagu “Dana Asmara".
"Teruskeun, Jang!" ceuk St Uyo nga¬gorowok. "Keun lah ku aing ditambah¬an cepé."
Si Ujang niup deui sulingna. Gelik la¬gu "Hitam di Atas Putih". Mimitina aya nu jogéd. Ditéma ku lagu "Sapu¬tangan Mérah". Beuki maraceuh, aréak-éakan, galumbira. Nu milu aub beuki loba. Hiburan murah meriah. Naék deui kana lagu "RT 5 RW 3".
Lagu can tutug, kapegat prus-pris. Sungsong ngeupeulan Si Ujang. Sara¬tus-saratus, aya kana lima ratusna. Breg hujan, buriak nu keur ngadang¬dut téh bubar.
***
KICIPRIT-kiciprit aya nu kikiciprit¬an ka kios Mang Udin, karék turun tina mobil nu ti Purwakarta.
"Mulih ti mana, Néng? Mani huhujanan atuh," Mang Udin nanya ka nu anyar datang.
"Wangsul ti Purwakarta, Mang," témbalna. "Puguh hilap teu ngabantun payung."
Si Ujang nu keur ngiuhan di teras kios, neges-neges sora awéwé nu anyar datang. Saha? Asa kungsi ngadéngé, tapi poho deui.
"Di lebet atuh!"
"Mangga."
"Hujan di lebak, Néng?"
"Rupina mah, da tadi téh tos ang¬keub. Abdi mah kahujanan téh di Ran¬ca Darah."
Si Ujang ngadedempés, nangkeup harigu bari ngadédéngékeun nu gunem catur. Saha nya?
"Bilih badé mulih mah, anggé wé atuh payung nu Emang."
"Muhun atuh upami teu dianggo mah."
"Lah, na dianggo naon. Da aya dua ieuh di dieu mah," ceuk Mang Udin bari ngaléos ka tukang, rék nyokot payung. Ké, asa-asa ieu téh, Si Ujang pana¬saran.
"Éh, geuning aya Kang Ujang? Nuju naon di dieu?"
Lakadalah, geuning wawuheun ka aing, nyebut Akang deuih. Si Ujang kagét.
"Ah, henteu, Néng," témbalna ukur kitu. Ngaenéngkeun nurutan Mang Udin.
"Mangga ieu Néng," ceuk Mang Udin, nyodorkeun payung.
"Aduh, kalah ngarérépot wé nya ieu téh."
"Ah, henteu Néng, ngarérépot naon barina gé," ceuk Mang Udin. "Geuning ayeuna mah katingalna téh aya baé di dieu, nuju libur?"
"Ari Emang, apan abdi téh tos ngalih ayeuna mah, ngajar di Purwakarta." Bray muka payung.
"Baruk Néng Tatin téh tos ngalih?"
"Muhun, tos badé saminggu."
"Nuhun wé atuh, nyaketan sepuh ayeuna mah panginten nya. Cép Iwan mah di Bandung wé nya?"
"Muhun, sareng Kang Hérman."
Néng Tatin? Cép Iwan? Kang Hér¬man? Néng Tatin lanceukna Cép Iwan adina Cép Hérman. Moal salah putra Pa Kohar. Néng Tatin putrana Pa Kohar. Enya, apan baréto téh sakola di Bandung, cekel gawé di Bandung. Ayeuna mah geus pindah ka Purwakarta cenah gawéna téh. Didugdag baé ti dieu meureun. Geus saminggu cenah. Tapi na bet kakara panggih? Pikiran Si Ujang norowéco sorangan.
“Mangga atuh, Mang, wios engké panginten miwarangan barudak ngawangsulkeun pajungna.”
“Mangga Néng, énjing deui gé teu sawios-wios atuh.”
Kukucuprakan nincak cileuncang. Karék gé tilu léngkah Néng Tatin ngarandeg hareupeun Si Ujang.
“Kang Ujang badé mulih ayeuna? Urang sareng wé yu sareng abdi!”
Lenyap téh, haté Si Ujang ngalenyap. Kakara gé nyieuhkeun kahayangna, hayang diajak balik bareng, da imah Si Ujang téh kaliwatan ku Néng Tatin. Teu nyangka bakal jadi kanyataan.
“Ah, wios Néng, mangga wé ti payun!”
“Lain wios-wios Sujang, meungpeung aya batur, apan sok laeueur jalan ka kalér téh ari hujan mah,” ceuk Mang Udin. “Dasar bodo manéh mah Sujang. Batur mah parebut haying sapayung jeung nu geulis téh!”
Néng Tatin mésem, Si Ujang balaham-béléhém.
***
POÉ pasar, teu wudu mucekil ogé beubeunangan ngamén téh. Si Ujang diuk dina téras warung Mang Udin. Ngelepus udud, sulingna ditunda dina lahunan.
“Jang, urang ngadangdut deui, ah!”
“Capé ayeuna mah, isuk deui wé lah.”
“Béda euy ari boga Néng Tatin mah, poho kana nyuling téh. Tong sieun Jang, dibayar ku aing gé!” ceuk Si Darto.
“Lain kitu, To, capé urang téh, geus nyuling di pasar, teuing sabaraha puluh lagu atuh.”
Si Ujang padangagonjak pédah kamari sapayung jeung Néng Tatin. Si Ujang cungar-cengir, jajauheun kana ambek. Nepi ka balikna. Si Ujang deuih, kawas ngahaja nu ngajalanan sangkan terus digonjak.
Si Ujang balik. Leumpang utag-atog. Jalan jeung barang-barang ukur katémbong belegbegna. Maké tongkat, sapatu botna semu digusur. Suling nogél dina tonggongna, diselapkeun kana bagian tukang calanana.
Di jalan mudun lebah imah Pa Lili, Si Ujang mapay sisi. Leumpang bari muntangan kana pager, sieun labuh. Jalanna leueur, tadi gé isuk-isuk, lebah dieu téh ditungtun ku Mang Andi nu rék ka pasar.
“Kang Ujang, kadé geubis, laleueur!”
Gebeg. Néng Tatin. Si Ujang seuri, ngalieuk ka lebah datangna sora, ngabelegbeg jangkung leutik. Gep leungeun Si Ujang dicekel ku Néng Tatin, terus ditungtun. Leumpang ati-ati.
“Mulih ti mana Kang Ujang téh?”
“Éhéh, ti pasar.”
“Na da abdi gé lirén téh di pasar, geuning teu pendak?”
“Éhéh, da tadi.”
Jep deui. Si Ujang norowéco saorangan na jero haténa. Bongan hayang galécok ngobrol hésé kedal. Hayang ngadéngékeun halimpuna sora Néng Tatin. Nu kamari gé masih kénéh dédéngéeun, da terus ngagalindeng dina haténa. Nu kamari gé masih kénéh karasa haneutna dampal leungeun Néng Tatin, da terus nyimbutan haténa. Nu kamari gé masih kénéh karasa lemesna kulit Néng Tatin, da terus nyayang di¬na haténa. Nu kamari gé masih kénéh kaambeu seungitna awak Néng Tatin, da terus nyaliara dina haténa. Ayeuna dipindo deui.
***
"KATÉNJONA téh balik bareng deui jeung Néng Tatin, Ujang?" indungna nanya.
"Enya, panggih di hareupeun imah Pa Lili."
"Néng Tatin mah kayungyun, keur geulis téh daréhdéh deuih. Soméah. Ka saha-saha téh teu weléh imut jeung sopan. Tara gudag-gideug cakueum ha¬seum. Abong nu berpendidikan nya, Ujang.”
"Enya."
Indungna, terus muji-muji Néng Ta¬tin. Si Ujang anteng neruskeun hanca sapeupeuting, nginget-nginget beu¬ngeut Néng Tatin. Geulis cenah, bodas cenah. Ngala ka indung? Da teu bodas Bu Kohar mah.
Apal Néng Tatin téh baréto, keur leu¬tik. Si Ujang sok ulin bareng jeung lanceukna, Cép Hérman, da sakelas. Hari¬ta manéhna ogé masih kénéh belejag. Masih kénéh bisa ningali, panonna ma¬sih kénéh normal. Saméméh gering pa¬nas mulan-malén, saméméh dlopna¬meu di Bayu Asih. Cenah manéhna kungsi dibawa ka kamar mati sagala, da geus taya harepan. Tapi bisa cageur. Ngan panonna teu nempo, aya lamad anu ngahalangan. Ti harita, sakolana gé karék kelas tilu SD, Si Ujang ukur bisa nénjo belegbegna hiji barang. Sa¬kolana teu laju. Ayeuna kudu nginget¬-nginget deui beungeut awéwé nu harita budak kénéh, sakola gé acan. Poék.
Indungna masih kénéh nyaritakeun kaalusan Néng Tatin.
"Ma!"
"Naon, Jang?"
"Ah, henteu kétang."
"Teu puguh manéh mah!"
***
ISUKNA, Si Ujang ngandangdut deui jeung barudak terminal di hareupeun kios Mang Udin. Tadi isuk, Néng Tatin ka Bandung cenah ceuk si Édén mah. Rék ka lanceukna meureun, aya uru¬seun, pikir Si Ujang. Nu ngadangdut ra¬mé, aréak-éakan. Teuing geus sabara¬ha lagu, Si Ujang teu katémbong capé niup sulingna. Lagu dangdut, lagu Sun¬da. Bari nyuling, bari ngadangdut, bari aya nu didagoan. Tapi weléh, nepi ka balikna, nu dianti-anti téh teu datang. Meuting meureun di Bandungna.
Isukna deui, Si Ujang geus mangkal di hareupeun kios Mang Udin. Nga-dangdut deui. Beuki ramé. Da ayeuna mah dibarung ku hitar jeung tamtam. Si Ujang sumanget nyulingna. Nu mén¬ta lagu naon baé ogé, asal dangdut jeung Sunda, teu dipersabenan. Bari ngadagoan nu kamari teu datang.
Keur meujeuhna ramé ngadangdut, celengkeung Si Darto.
"Jang, Néng Tatin!"
Plong, haténa asa ngemplong.
"Jeung saha nya?" Ceuk Si Darto deui.
"Kabogohna, urang Purwakarta. Nu matak pindah ogé gawéna, cenah mah rék ditanyaan pagéto," ceuk Mang Udin.
Gedug aya nu neumbrag kana haté Si Ujang. Baruk kabogohna? Baruk rék ditanyaan? Baruk? Néng Tatin, teung¬teuingeun....
"Nu balég atuh Jang nyulingna!" Si Adé nu ngahitar ngagebés.
"Heueuh lah sok ayeuna mah." Jung Si Ujang nangtung. Gelik nyu¬ling, laguna "Pagar Makan Tanaman". Genjréng hitar, dang-dang-dut ken¬dang. Si Ujang jogéd. Nu ngadangdut, nu narempokeun, kabawa sumanget. Beuki lila Si Ujang beuki mijah. Teu nolih ka nu narempokeun, teu nolih ka¬na itu-ieu. Néng Tatin jeung kabogoh¬na, ukur melong. Mésem. Duaan pa¬gégéye ka kalérkeun. Si Ujang beuki motah, beuki motah, beuki motah, beu¬ki mijah. Lagu demi lagu ngagelik tina sulingna.
Keur ramé-ramé, ujug-ujug reg Si Ujang eureun.
"Ku naon, Jang?"
Teu némbal. Galéong-galéong, bru rubuh.
"Mijah teuing atuda!"
Pahibut. Si Ujang pada mayang ka imahna.
***
GEUS dua poé Si Ujang nombrona. Ukur asup cai.
"Ujang, geura cageur atuh. Lah, aing mah ku aya-aya baé. Bapa manéh deuih geus dua minggu teu balik-¬balik," ceuk indungna.
Ras Si Ujang inget ka bapana anu keur kull némbok di Jakarta. Nepi ka kudu kitu. Cenah béak naon béak naonna téh basa manéhna gerlng. Sa¬wah, tanah, harta banda séjénna taya nu nyésa, dipaké waragad tatamba ma¬néhna. Can kagantian nepi ka ayeuna.
"Geus Ujang, ceuk Ema gé ulah nga¬mén deui. Da najan manéh teu kitu ogé, moal burung kaparaban ku Ema jeung Bapa téh."
Si Ujang teu némbal. Enya, kolotna mah nyaram manéhna ngamén téh. Ta¬pi, manéhna keukeuh. Embung hirup ngan jadi kabeungbeurat kolot baé. Hayang bisa usaha sorangan. Bisana ngan ukur nyuling. Da suling apan so¬batna anu satia téh, satia marengan dina kaayaan kumaha baé.
"Ari Suling mana, Ma?"
"Aya suling mah, diteundeun na lo¬mari ku Ema. Dahar heula Jang ambéh téréh cageur. Tah, aya pangirim ti Pa Kohar."
"Pa Kohar?"
"Enya, apan Néng Tatin téh aya nu nanyaan, bieu. Lah, Ujang, resep Pa Kohar mah boga minantu téh. Keur ka¬sép téh jeneng deuih. Nurub cupu jeung Néng Tatin mah. Éta wé Ujang, karék nanyaan ogé mani geus bro-broan."
Si Ujang ngabetem.
"Sok geura dahar heula, Jang," ceuk indungna bari ka dapur.
Si Ujang ngaheneng, panonna beueus. Sangu jeung rupa-rupa deu¬ngeunna pangirim ti Pa Kohar di gigi¬reunana. Si Ujang ngahuleng, leng-leng ngahuleng.
"Ma!"
"Naon, Jang?" ceuk indungna, noro¬jol ti dapur.
"Iraha cenah kawinna téh?"
"Saha? Néng Tatin?"
"Enya." Manéhna mah teu wasa nye¬but ngaranna gé.
"Bulan hareup. Naon kltu?"
"Ah, henteu, hayang mangnyuling¬keun wé," omong Si Ujang dareuda.
(Galura, Minggu I Désémber 1991)
SULING SI UJANGBudi Rahayu Tamsyah, Kamis, 24 Juli 2008
REG Si Ujang ngarandeg hareupeun kios Mang Udin, hareupeun Termi¬nal Wanayasa. Capa-cipi kana tong¬gongna. Ceg nyokot suling anu diselap¬keun kana bagian tukang calanana. Tongkatna disarandékeun kana awak¬na. Tulat-tulit niup suling nyusurup wirahma. Gelik ngalagu. Karunya, aduh-aduh karunya, hayang ngapung ngawang-ngawang teu boga jangjang. Nu ngadéngékeun milu nuturkeun dina je¬ro haténa.


text:
Ngan nyaeta, neangan makalah basa Sunda mah teu gampang jiga makalah basa Indonesia atawa basa Inggris. Komo lamun perluna jang conto mah pan tangtuna ge kudu nu alus. Sanggeus kokotetengan barangsiar di internet, alhamdulillah manggih sababaraha makalah basa Sunda dina wangun (format) PDF. Anu nulisna insya Allah lain si utu si eta, tapi para inohong Sunda anu mibanda integritas kasundaan sarta tapis dina nepikeun ide-ide maranehanana dina wangun tulisan.
Muga-muga nu barutuh conto makalah basa Sunda teu kudu kokotetengan deui ka ditu ka dieu. Nyanggakeun, kantun diundeur di handap ieu.
Daftar Makalah:
- Bacaan Barudak: Pasualan, Katut Cara Ngungkulanana (Tatang Sumarsono) Undeur Di Dieu
- Ngungkulan Bangbaluh Ngagunakeun Undak-Usuk Basa Sunda (Hidayat Suryalaga) Undeur Di Dieu
- Hirup Huripna Basa Sunda Di Propinsi Banten (Gugun Gunardi) Undeur Di Dieu
- Lalampahan Nyastrakeun Sunda: Ti Jaman Bujangga Manuk Dadali, ka Nagri Surili, Tug Dugi ka Alam Sudong (Godi Suwarna) Undeur Di Dieu
- Panalungtikan Basa Sunda di Lingkungan Kodya Bandung (Fatimah Djajasudarma) Undeur Di Dieu
- Ngamasarakatkeun Aksara Sunda (Edi S. Ekadjati) Undeur Di Dieu
- Basa jeung Sastra Sunda Dina Pilem Indonésia (Éddy D. Iskandar) Undeur Di Dieu
- Nanjeurkeun Ajén Urang Lembur (Dédi Mulyadi) Undeur Di Dieu
- Modél Pangajaran Satra Sunda (Dédi Koswara) Undeur Di Dieu
- Bangbaluh Siswa jeung Guru Dina Kagiatan Diajar-Ngajar Basa Sunda di Bekasi (Dadang Zem) Undeur Di Dieu
- Basa Lulugu Jeung Basapraja Tarékah Sangkan Lana (Ayatrohaédi) Undeur Di Dieu
Hak Cipta ditangtayungan ku undang-undang. Salira diwenangkeun nyutat ieu tulisan - boh sapalih atanapi sagemblengna - kalawan sarat kedah nyerat ngaran nu nulis sareng live link (tumbu anu tiasa di-klik) ka SundaBlog. Mugi janten perhatosan.


text:
Dahlan Iskan
Prof. Dr.(H.C.) Dahlan Iskan (gumelar di Magetan, Jawa Timur, 17 Agustus 1951; yuswa 63 taun), nyaéta CEO koran Jawa Pos jeung Jawa Pos Group, nu markasna di Surabaya. Anjeuna ogé Direktur Utama PLN ti 23 Désémber 2009.[1] Dina kaping 19 Oktober 2011, patali jeung ayana reshuffle Kabinet Indonesia Bersatu II, Dahlan Iskan diangkat minangka Menteri Negara Badan Usaha Milik Negara ngaganti Mustafa Abubakar.[2]
Daptar eusi
Karier[édit | sunting sumber]
Awal karier[édit | sunting sumber]
Karir Dahlan Iskan dimimitian minangka calon reporter koran leutik di Samarinda, Kalimantan Timur taun 1975. Taun 1976, anjeuna jadi wartawan majalah Tempo. Ti taun 1982, Dahlan Iskan mingpin koran Jawa Pos tepikeun ka kiwari.
Jawa Pos[édit | sunting sumber]
Dahlan Iskan nya éta hiji sosok nu ngajadikeun Jawa Pos nu harita ampir ancur kalayan oplah 6.000 ékslempar, dina mangsa 5 taun hasil jadi koran nu oplahna 300.000 éksemplar. Lima taun satuluyna kawangun Jawa Pos News Network (JPNN), salah sahiji jaringan koran panggedéna di In[[Gambar:[[Gambar:Conto.Gambar:Conto.jpgjpg]]]]donésia nu mibanda 134 koran, tabloid, katut majalah[3], sarta 40 jaringan percetakan di Indonésia. Dina taun 1997 anjeuna hasil ngadegkeun Graha Pena, salah sahiji gedong jangkung di Surabaya, nu satuluna dijieun ogé gedong nu sarua di Jakarta. Dina taun 2002, anjeuna ngadegkeun stasion televisi lokal JTV di Surabaya, nu diluyuykeun ku Batam TV di Batam katut Riau TV di Pekanbaru.
Fangbian Iskan Corporindo (FIC)[édit | sunting sumber]
Ti munggaran taun 2009, Dahlan jadi Komisaris PT Fangbian Iskan Corporindo (FIC) nu bakal ngawangun Sambungan Komunikasi Kabel Laut (SKKL). Ieu SKKL bakal ngahubungkeun Surabaya di Indonesia jeung Hong Kong, kalyan panjang serat optik 4.300 kilométer.
Perusahaaan Listrik Negara (PLN)[édit | sunting sumber]
Ti ahir 2009, Dahlan diangkat jadi diréktur utama PLN ngaganti Fahmi Mochtar nu dikritik kusabab salila mingpin PLN, loba kajadian pareum listrik di daérah Jakarta. [4][1] Ti saprak mingpin PLN, Dahlan nyieun sababaraha torobosan diantarana bébas reup bray sa-Indonésia dina mangsa 6 bulan katut gerakan sapoé sayuta sambungan. Dahlan ogé boga rencana ngawangun PLTS di 100 pulo dina taun 2011. Saméméhna, taun 2010 PLN geus hasil ngawangun PLTS di 5 pulo di Indonésia bagéan wétan nyaéta Pulo Banda, Bunakén Manado, Derawan Kalimantan Timur, Wakatobi Sulawesi Tenggara, katut Citrawangan.
Menteri Badan Usaha Milik Negara (Menteri BUMN)[édit | sunting sumber]
Dina tanggal 17 Oktober 2011, Dahlan Iskan ditunjuk minangka gaganti Menteri BUMN nu teu damang. Dahlan nga;aksanakeun sababaraha program nu bakal dijalankeun nalika ngokolakeun BUMN. Program utamana nyaéta restrukturisasi aset jeung downsizing (dikurangananan jumlah) badan usaha. Ihwal restrukturisasi masih nunggu persetujuan Menteri Keuangan.[5]
Kahirupan pribadi[édit | sunting sumber]
Dahlan Iskan digedékeun dina lingkungan padésaan kalayan kondisi serba kakurangan. Kolotna henteu apal iraha Dahlan gumelar. Dahlan ahirna milih tanggal 17 Agustus kalayan alesan gampang diinget sabab marengan paringetan kamerdikaan Republik Indonesia.[6]
Dahlan Iskan kungsi nulis buku nu judulna Ganti Hati taun 2008. Ieu buku eusina ngeunaan pangalaman Dahlan Iskan nalika operasi cangkok haté di Cina.[7]
Lian ti mingpin Grup Jawa Pos, Dahlan ogé jadi présiden direktur dua pausahaan pembangkit listrik swasta: PT Cahaya Fajar Kaltim di Kalimantan Timur katut PT Prima Electric Power di Surabaya.[1]
Rujukan[édit | sunting sumber]
- ↑ a b c The Jakarta Post: Dahlan Iskan named to lead state power utility PLN
- ↑ Artikel: "Inilah Susunan Kabinet hasil Reshuffle", di Kompas.com
- ↑ About JPNN
- ↑ Jakarta Globe: Next Leader of PLN Already Drawing Fire
- ↑ Koran Tempo - 22 November 2011
- ↑ Erlangga Djumena. "Dahlan Iskan, Anak Miskin yang Jadi Menteri", Kompas.com, 19 October 2011. Disalin 19 October 2011.
- ↑ "Katalog buku Ganti Hati di goodreads.com". Diakses pada 26 Juli 2011.


text:
Kepangeranan Pindos
Kapangéranan Pindos jeung Moglena (ogé Pindo atawa Pindus; Meglen atawa Karacova; Aromanian: Principatu di la Pind) nyaéta nagara bonéka otonom nu ngadeg dina kadalai fasis Itali nu ngawasa di kulon kaler Yunani di wewengkon Epirus, Thessaly katut Makedonia Kulon salila Perang Dunya II. Nagara bagian leutik ieu salila penjajahan Itali Yunani kalér dina usum panas 1941, dinyatakeun minangka lemah cai urang Aromani sarta Megleno-romania, sarta nyebutkeun Principato del Pindo ku urang Itali. Puseur dayeuh statelet nyaéta Metsovo (Aminciu di Aromanian), tapi majlis nasionalna mah aya di di Trikala.
Sajarah[édit | sunting sumber]
Pangeran kahiji nyaéta bagian hareup Aromanian organisasi separatis anu dipikawanoh minangka Legiun Roma: Alkiviadis Diamandi di Samarina, anu ngadegkeun pangadilanana. Dina 1942 faksi Organisasi Revolusioner Makedonia anu Dina (VMRO) nawarkeun takhta Makedonia ka Alkiviadis, tapi euweuh bukti naha manéhna nyatujuanana. Alchibiades nyaéta saurang nu ngajaga sastra sarta saurang pematung amatir sorangan. Manéhna ngantep nagara bagian kitu waé 1942, sarta nyokot tempat panangtayungan di Rumania, sarta panggantinya alatan waktu anu pohara pondok nyaéta Nicholas Matoussi, saméméh hak ditawarkeun ka kulawarga Cseszneky de Milvány di pangakuan pikeun pancén maranéhanana dina menyediai Soldadu Itali pepelakan. Gyula Cseszneky nyaéta saurang count urang Kroasia Hongaria Pecheneg asal sarta manéhna diyakinkan yén Vlachs landeuh Moglena nyaéta turunan suku-suku pertengahan Pecheneg. Manéhna maréntah minangka Prins Julius I di antara Agustus-september dina 1943, henteu memuat kakawasaan téla anu mana ogé, sartana baraya lalaki Michael henteu kungsi menginjakkan suku di wewengkon nagara bagian. Tapi, sawatara pamingpin Aromanian sarta Makedonia maréntah di ngaran maranéhanana. Dina 1944 Nazi Jerman anu berwewenang mikawanoh M. Hatzi minangka pamingpin nu ngarojong Aromanian maranéhanana.
- 1941-1942: Prins Alchibiades I (Alkiviadis Diamandi di Samarina)
- 1942-1943?: Prins Nicholas I (Nicholas Matoussi)
- 1943: Prins Julius I (Count Gyula Cseszneky de Milvány)
- 1944: M. Hatzi


text:
Séndok
Séndok nya éta parabot pikeun ngeuhapkeun kadaharan, dijieunna aya nu tina barang logam, aya ogé nu jieunna tina awi jeung kai atawa ruyung. Ogé aya séndok nu dijieunna tina plastik anu dirarancang sangkan dipaké ngan sakalieun tuluy dipiceun.
Séndok boga wangun oval atawa buleud semu lonjong jeung cekung di salah sahiji tungtungna, beuheung, jeung gagang pikeun nyepengan. Di Indonésia mah séndok téh umumna dicepeng ku leungeun katuhu pikeun mawa kadaharan tina piring atawa mangkok, sawatara garpuh dicepeng ku leungeun kénca pikeun mantuan ngasupkeun kadaharan kana séndok.